Масофавий малака оширишнинг аҳамияти – NAFOSATZIYO.UZ\nBosh sahifa / Foto slayder / Масофавий малака оширишнинг аҳамияти\nnafosat 07.06.2017\tFoto slayder Fikr bildiring 474 ko'rilgan\nМасофавий малака оширишнинг аҳамияти.\n“Тарбия биз учун ё ҳаёт – ё мамот, ё нажот – ё ҳалокат, ё саодат – ё фалокат масаласидир.”\n( А. Авлоний).\nИнсонни дунёга келиши, фақат туғилишдан иборат табиий-биологик ҳодиса эмас, балки туғилгандан кейин ўз замонасининг тараққиёти даражасига кўтарилиши, мавжуд ижтимоий-тарихий тажрибани эгаллаши, жамиятда ўз ўрнини белгилаб олиши, тарихий жараённинг фаол иштирокчисига айланиши, ўз эътиқодига, ўзлигига, ҳаётда ўз ўрнига, мавқеига эга бўлиши ва бунинг учун тарбия олиши керак бўлади. Педагогиканинг луғавий маъноси юнонча сўздан олинган бўлиб, «бола етакловчи», яъни «тарбиячи» деган маънони англатади.\nИнсонни ҳар томонлама тарбиялаш инсониятнинг азалий орзуси бўлиб, аждодларимиз маърифат, маънавият ва маданиятни қандай қилиб ёш авлодга ўргатиш, уларни комилликка етаклаш йўлларини, қонун-қоидаларни излаганлар. Дарҳақиқат, инсонни маърифатли ва маънавий комилликка эришиши педагогика фанининг етакчилигида амалга оширилади.\nБугунги кунда юртимизда таълим тизимида олиб борилаётган кенг кўламдаги ислоҳотлар натижасида ўқитишнинг янги-янги турларига эҳтиёж пайдо бўлмоқда.\nРивожланган мамлакатлар ва МДҲ давлатлари тажрибасининг кўрсатишича, таълим муассасаларида илғор педагогик ва ахборот технологиялардан кенг фойдаланиш мақсадида масофавий таълим тизими ва ҳудудий таълим марказларининг ривожлантирилаётганлиги ўз самарасини бераётганига гувоҳ бўлиб турибмиз.\nМасофавий таълим тизими биринчи навбатда аҳолининг қуйидаги ижтимоий қатламлари ва касбий гуруҳларига мўлжалланган:\n-қўшимча таълим олиш орқали ўз малакасини ошириш ва иккинчи мутахассисликка эҳтиёжи бўлган бакалаврлар, магистрлар ва олий таълим тизимида фаолият олиб бораётган педагоглар;\n-фаолият турини ўзгартиришни хоҳловчи ва янги касбни эгаллашга талабгор бўлган фуқаролар;\n-амалиётда фаолият олиб бораётган мутахасислар;\n-Ўзбекистонда фаолият юритаётган чет эл олий ўқув юртларининг филиалларида таълим олаётган талаба ва мутахасислар;\n-чет эл фуқоролари;\n-қўшимча таълим хизматлари ёрдамида билим олишга эҳтиёжи бўлган фуқоролар (мактаб, академик литцей ва касб-ҳунар коллежлари ўқувчилари).\nМасофавий таълим тизимнинг мақсад ва вазифалари қуйидагилардан иборат:\n-аҳолини мазмун-моҳиятига кўра янгича сифатга эга бўлган таълим хизматлари билан таъминлаш;\n-таълим тизимини халқаро талабларга мослаштириш ва аҳолининг сифатли таълим хизматларига бўлган талаб ва эҳтиёжларини қондириш;\n-ўқитишнинг амалда ўзини оқлаган ва қўлланилаётган усуллари билан биргаликда, илғор педагогик ва ахборот технологияларини кенг қўллаш орқали унинг янги шаклларини яратиш ва фойдаланиш.\nУмумий ўрта таълим мактаб ўқитувчиларининг замонавий педагогик технологиялар бўйича янги назарий ва амалий билимларни мунтазам равишда ошириб боришларини таъминлаш халқ таълими тизимининг асосий вазифаларидан биридир. Ушбу вазифани муваффақиятли амалга ошириш мақсадида республикамизда ўқитувчиларни масофадан малака ошириш курслари ташкил этилмоқда. Ушбу курс ўқитувчиларга таълим бериш жараёнида ривожланишнинг асосий қонуниятларини қўллашда ёрдам бериш, замонавий мактаб ўқитувчисининг вазифалари ва унга қўйилган талабларни таълим амалиётига татбиқ этишни ўргатиш ҳамда ўқитувчиларни билим, кўникма ва малакаларини шахсга йўналтирилган ўқитишда шахснинг психик тараққиёт қонуниятларидан унумли фойдаланиш қобилиятларини ривожлантиришга қаратилган. Шунингдек, бу курс ўқитувчиларнинг ахборот коммуникатцион технологияларидан фойдалана олиш ва уларни дарсда қўллай олиш соҳасидаги кўникмаларини ривожлантиради.\nУшбу курс орқали ишлаб чиқилган масофадан ўқитиш курси материалларининг, яъни матнлар, машқлар, топшириқлар мазмуни, тингловчилар томонидан ўзлаштирилиш даражаси, вақт тақсимоти каби масофадан ўқитишнинг ўзига хос талабларига қай даражада мос эканлигини мутахассислар билан ҳамкорликда таҳлил қилиш имконига эга бўлинади. Ҳозирги замон илмий-техник револютсия босқичининг характерли хусусиятларидан бири жамият ҳаётининг барча жабҳаларини компьютерлаштиришдан иборатлиги, касбий ва шу қаторда педагогик фаолиятнинг тузилишини кескин ўзгартиришини келтириб чиқаради. Таълим тизими барча бўғинларининг ахборот технологияларидан фойдаланиши таълимнинг ахборотлашувида кундалик талабни келтириб чиқаради, бу эса, ўз навбатида, ўқитувчилардан янги ахборотлар муҳитида бемалол ишлай олиш кўникмаларни ўзлаштиришни талаб этади.\nМалакани масофавий оширишнинг аҳамиятлари ҳақида айтиб ўтсак, бу ўқиш тингловчи учун ҳар томонлама қулай ҳисобланади. Бу курсда ўқитувчи учта блок ёрдамида билимини мустаҳкамлайди. Булар ижтимоий, умумкасбий, мутахасислик. Ҳар бир блокда тегишли ресурслар мавжуд, бу ресурс ёрдамида тингловчи ўқиб, ўзига керакли маълумотларни олиши мумкин. Блокни қандай ўзлаштирилганини текшириб, баҳолаш мақсадида ҳар бир блокда саволлар, тестлар, машқлар берилган. Бу топшириқлар бирин-кетин бажарилади ва ўқитувчи томонидан текширилиб борилади. Тингловчида шундай имкониятлар борки, тушунмаган саволига ўқитувчи почтасига ҳат жўнатиш орқали тушунча олиши мумкин ва ҳар бир топшириқни уч мартадан бажариш имконига эга ва энг юқори бали ҳисобга олинади. Масофадан ўқишда тингловчи нафақат вилоят балки, Республика бўйича касбдошлари билан ҳам мулоқот қилиши мумкин.\nЯна бир аҳамиятли томонини айтиб ўтсак, оилани биринчи ўринга қўювчи биз аёлларга уй ишларидан бўшаб, хоҳласак тунда хоҳласак кундузи ўқиш имконияти мавжуд. Бола тарбиясида бўлганимизда ҳам ўқишимиз мумкин.\n“Мен шуни биламанки, ҳеч нарсани билмайман” – деган эди қадимги грек мутафаккири. Бу фикрни ҳар бир педагок ўз олдига мақсад қилиб, изланишда, ўз устида ишлашда тўхтамаса, Приздентимиз айтганларидек, бу юртнинг келажаги буюк бўлади.\nKeyingi Meni birinchi ustozim


Оиланинг жамиятдаги ўрни - «ХАЛҚ ОВОЗИ» - Тожикистон Республикаси Ҳукуматининг ӯзбек тилидаги расмий нашрияси\nОиланинг жамиятдаги ўрни\nЧоп этилган 10 Сентябр 2015\tКӯришлар: 1055\nБиргина шу муқаддас сўзининг оилага нисбатан ишлатилишида чуқур маъно ва моҳият мужассам. Зотан, миллатнинг эртанги кунига дастлаб оилада пойдевор қўйилади, унда ҳаётнинг давомийлигини таъминловчи авлод шаклланади, миллий маданият, урф-одатлар, ахлоқий-маънавий қадриятлар асраб-авайланади, жамият тараққиётининг иқтисодий фаровонлик ва маданий юксалишларига асос солинади, мустаҳкамланади.\nИнсонга хос бўлган чинакам ҳаётни, фаровон ва бахтли турмуш шароитини мана шу амалларсиз тасаввур этиб бўлмайди.\nПрезидентимиз Эмомали Раҳмон 2015 йилни мамлакатимизда «Оила йили», деб номланишини таклиф этди, буни жамият манфаатларига йўғрилган ислоҳотларимизнинг изчил давоми сифатида таъкидлаш жоиз.\nМамлакатимизда оила манфаатларини ҳимоялашнинг ҳуқуқий, маънавий-ахлоқий асосларини умуминсоний ва миллий қадриятлар муштараклигида янада бойитиш, чуқур билимли, касб малакаси шаклланган маънавий ва жисмоний соғлом авлодни вояга етказиш борасида кенг қамровли ишлар олиб борилмоқда.\nМаълумки, мамлакатимизда аёлларнинг ҳуқуқи тўла-тўкис ҳимоя қилинади. Чекка қишлоқларимизда ҳам аёллар соғлиғини тиклаш мақсадида шифохоналар ташкил қилингани, барча ижтимоий-сиёсий соҳаларда уларнинг фаол қатнашиб келаётгани бунинг ёрқин мисолидир.\nФарзандларни, одатда оналар эмизиб тарбия қиладилар. Моддий таъминот бўйича аёл эридан унинг тоқати етмайдиган нарсаларни талаб қилиши мумкин эмас. Уламоларимиз айтадиларки, эрининг топганига қаноат қилмасдан, ундан янада кўпроқ нарсалар талаб қилган аёллар гуноҳкор бўладилар.\nЖамиятнинг муҳим бўғини бўлган оилани мустаҳкамлаш, юртимиздаги маънавий ўзгаришлар асосида ривожлантириш, нуфузини оширишга доир режалаштирилган дастурларни бажаришда жамиятнинг барча табақалари, айниқса, ўзини-ўзи бошқариш органлари–маҳаллалар ҳам ўз имкониятларидан кенг фойдаланган ҳолда фаол иштирок этмоқда.\nАйни пайтда 2015 йилнинг «Оила йили», деб эълон қилиниши оила фаровонлиги, маҳаллада ижтимоий муҳит барқарорлигини таъминлашда ва жамият тараққиётида муҳим омил ҳисобланади. Қолаверса, минг йиллар давомида маҳаллаларда ўзаро меҳр-оқибат, аҳиллик ва тотувлик, кам таъминланган, муҳтож кишилар ҳолидан хабар олиш, тўй-томоша, ҳашар ва бошқа маъракаларни кўпчилик билан бамаслаҳат ўтказиш, яхши кунда ҳам, ёмон кунда ҳам елкадош бўлишдек, халқимизга хос урф-одат, анъаналар шаклланган ва ривожланган.\nЁш оилаларга ғамхўрлик\nОилани муқаддас билиш ва унинг мустаҳкамлиги учун курашиш бизнинг қон-қонимизга сингган юксак маънавий туйғу, ҳаётий аъмолдир.\nШубҳасиз, оила мустаҳкамлигининг асосий омилларидан бири унинг қонуний ва меҳр-муҳаббат асосида қурилганидир. Шу боис, оилалар билан якка тартибда суҳбат олиб бориш, уларнинг муаммоларини ҳал этишда маслаҳатчилар ҳамда ҳамкор ташкилотлар билан биргаликда ўтказилаётган тадбирлар яхши самара бермоқда.\nИнсон табиатидаги энг яхши фазилатлар, дунёқарашини белгилайдиган маънавий мезонлар, аввало, оила, маҳалла, қолаверса, мактаб бағрида куртак ёзади.\nҲукуматимизнинг «Фарзанд тарбиясида ота-онанинг масъулияти тўғрисида»ги қонуни таълим ва тарбия самарадорлигини оширишда муҳим омил ҳисобланади. Шунинг учун ҳам, 2015 йилга «Оила йили» номи берилиши замирида ёш оилаларни моддий ва маънавий қўллаб-қувватлаш, обод ва фаровон турмушини таъминлаш, она-бола саломатлигини тиклаш каби масалалар илгари сурилаётганлиги бунинг яққол аксидир.\nКейинги йилларда мамлакатимизда оилавий тижорат тармоқларини ривожлантиришга доир кенг имконият ва имтиёзлар яратилди.\nБу тўғрида Суғд вилояти раиси Абдураҳмон Қодирий ташаббуси билан вилоятда ҳам арзирли ишлар амалга оширилмоқда. Биргина жорий йилнинг олти ойи давомида «Оила йили» муносабати билан вилоятнинг 18 шаҳар ва ноҳияларида оила муқаддаслиги, жамиятда хотин-қизларнинг ўрни, оилада фарзанд тарбияси ва шу каби бир қатор мавзуларда 1020 та чора-тадбир ўтказилди.\nСтатистик маълумотларга қараганда, жорий йилнинг олти ойида вилоятда туғилган эгизаклар сони ўтган йилларга нисбатан кўпайганлигини алоҳида қайд этиш мумкин.\nЯқинда Истаравшан шаҳрининг Чорбоғ қишлоғида ерга меҳр қўйиб, ҳалол ризқ билан кун кечираётган Зокиржон Рўзибоев оиласида эгизаклар – 3 ўғил дунёга келди.\nБу қишлоқ аҳолиси, асосан, чорва ва деҳқончилик билан кун кечириб келган. Қишлоқдан чиққан машҳур полвонлар, давлат ва жамоат арбоблари нафақат юртимизда, балки қўшни жумҳуриятларда ҳам шуҳрат қозонганлиги барчага маълум.\nЗокиржон аканинг оиласи қишлоқда намунали оилалардан бири бўлиб, Хайринисо опа билан тинч-тотув ҳаёти давомида 2 ўғил ва 4 қизни тарбиялаб вояга етказди. Икки ўғил ота изидан бориб, деҳқончиликни эгаллади. Айни пайтда улар турли қишлоқ хўжалиги маҳсулотлари етиштириб, эл дастурхонини тўкин қилишда ҳисса қўшмоқдалар. Зокиржон аканинг иккинчи ўғли Ёрибек турмуш ўртоғи Сайёрахон билан икки фарзандли бўлишди. Худо бераман деса, бераверар экан. Жорий йилнинг 10 майи куни Хўжанд шаҳридаги вилоят туғруқхонасида Сайёрахон бирданига уч ўғилни дунёга келтирди. Қўли енгил дояларнинг хизматлари туфайли айни пайтда чақалоқларнинг ҳар учаласи ҳам соғ-саломат вояга етмоқда.\nЧақалоқларга бор меҳрини бериб, келинига қарашаётган Хайринисо опа Яратганга шукроналар қилиб, оилавий духтур Қутфиддин Поччоев ва Зулхумор Қодировага чексиз миннатдорчилигини баён этади.\n–Жорий йилда қишлоғимизга мамлакатимиз Президенти Эмомали Раҳмон келиб, аҳоли билан самимий суҳбатлашди. Қишлоқдан етишиб чиққан улуғ кишиларнинг номларини фахр билан тилга олиб, келажакда яна юртимиз ифтихори бўладиган фарзандлар етишиб чиқишига ишонч билдирди. Президентимизнинг қишлоғимизга етган хайрли қадамлари сабабли, ободонлаштириш ишлари янада авжига чиқди.\nЯқинда Худо менга бирданига уч эгизак набираларни ато этди. Уларни худди Президентимиздек ўз Ватани учун жонкуяр ўғлонлар бўлиб вояга етишини ният қилиб, Эмомали, Шарифали ва Раҳмонали, деб ном қўйдим.\nЧорбоғ қишлоқ жамоати раиси Раъно Ўлмасова болалар ҳолидан доим хабардор бўлиб турибди. Болаларни туғруқхонадан чиқаришда ҳам ўзлари бош-қош бўлди. Жамоат номидан қимматбаҳо совғалар тақдим этди. Бундан ташқари, ноҳия раиси Наим Набизода ҳам болалардан хабар олди, - дейди Зокиржон ака.\nАлбатта, яхши ният билан қилинган орзу бир куни келиб ижобат бўлиши аниқ.\nО. МУСОЕВ, журналист.\nЎз ихтиёри билан ҳарбий хизматга отланган йигитлар сафининг йилдан-йилга кенгаяётгани ёшларнинг ҳарбий-ватанпарварлик ҳисси юксалиб, уларда армияга нисбатан янгича қараш шаклланаётганидан дарак беради. Қолаверса, ҳарбий қисмлардаги шароитнинг тубдан яхшиланиши, давлат томонидан аскар ва зобитларга қаратилаётган алоҳида эътибор, аҳоли орасида бу борада олиб борилаётган тарғибот-ташвиқот ишлари ёшларни руҳлантирмоқда.\nБугун: 05-08-2020 00:41:35


НУКЛЕО Ц.М.Ф. ФОРТЕ – medu.uz – Дорилар ҳақида маълумотлар ўзбек тилида\nHome Йўриқномалар НУКЛЕО Ц.М.Ф. ФОРТЕ\nтаъсир қилувчи моддалар: лиофилланган кукунли 1 ампула 10 мг цитидин-5-монофосфатининг динатрийли тузини, уридин-5-трифосфатининг тринатрийли тузи, уридин-5-дифосфатининг динатрийли тузи, уридин-5-монофосфатининг дитнатрийли тузини, ҳаммаси бўлиб 6 мг (2,660 мг тоза уридинга тўғри келади) сақлайди.\nёрдамчи моддалар: маннит (Е 421)\nэритувчи: инъекция учун сув, натрий хлориди.\nДори шакли. Инъекция учун эритма учун лиофилизат\nФармакотерапевтик гуруҳи. Нерв тизимига таъсир қилувчи моддалар.\nАТС коди: N07XX10*.\nСуяк-бўғим (ишиас, радикулит), метаболик (алкоголли, диабетик полинейропатия), инфекцион (ўраб олувчи темиратки) невропатияларини ва Белла фалажини даволаш. Юз, уч шохли нерв, қовурғалараро невралгия, люмбагони даволаш.\nҚўллаш мумкин бўлмаган ҳолатлар. Препаратнинг алоҳида компонентларига маълум аллергик реакциялар.\nҚўллаш усули ва дозалари. Нуклео Ц.М.Ф. Форте мушак ичига юбориш учун инъекциялари. Юбориш олдидан эритувчини лиофилланган кукунли ампулага ўтказиш керак. Катталарга Нуклео Ц.М.Ф. Форте суткада 1 марта 1 инъекция дозада буюрилади.\nБолаларга Нуклео Ц.М.Ф. Форте ҳар икки суткада 1 инъекция дозада тавсия қилинади.\nТавсия қилинган даволаш курси: 3 ёки 6 сутка. Кейинчалик даволашни Нуклео Ц.М.Ф. Форте капсулаларини қўллаш билан даволашни давом эттириш тавсия этилади.\nНожўя реакциялари. Таърифланмаган. Юқори сезувчанлиги бўлган шахсларда аллергик реакциялар кузатилиши мумкин. Препаратни қўллаш билан боғлиқ бўлган ножўя реакцияларни пайдо бўлиш ҳолларида шифокор билан маслаҳатлашинг.\nДозани ошириб юборилиши. Препаратнинг паст токсиклигини эътиборга олиб, ҳатто тасодифан терапевтик доза ошириб юборилганида ҳам заҳарланишнинг эҳтимоли кам.\nҲомиладорлик ва эмизиш даврида қўлланиши. Агар шифокор фикрича она учун кутилаётган ижобий самара ҳомила/бола учун потенциал хавфдан юқори бўлса препаратни ҳомиладорлик ёки эмизиш даврида қўллаш мумкин.\nАвтотранспортни бошқариш ёки бошқа механизмлар билан ишлашда реакция тезлигига таъсир қилиш қобилияти. Нуклео Ц.М.Ф. Форте транспорт воситаларини бошқариш ва мураккаб механизмлар билан ишлаш қобилиятига таъсир қилмайди.\nБошқа дори воситалари билан ўзаро таъсири ва ўзаро таъсирнинг бошқа турлари. Аниқланмаган.\nФармакодинамикаси. Нуклео Ц.М.Ф. Форте ўз таркибида марказий нерв тизими (МНТ) касалликларини даволаш учун кенг қўлланиладиган нуклеотидлар: цитидин монофосфати (ЦМФ), уридин трифосфат (УТФ) сақлайди.\nЦМФ нейронал мембрана, асосан сфингомиелин – миелин қобиқнинг асосий компонентини шакллантирувчи липидлар комплексининг синтезида иштирок этади. Шунингдек ЦМФ нуклеин кислоталарининг (ДНК ва РНК) ўтмишдоши ҳисобланади, у ўз навбатида хужайра метаболизмининг (масалан, оқсил синтезида) асосий элемент ҳисобланади.\nЦМФ ва УТФ асосан миелин қобиқ ва бошқа нерв структуралари асосини ташкил қилувчи фосфолипидлар ва гликолипидлар синтезида иштирок этади. Бу жадал метаболик фаолликка ёрдам беради. Бу ўз навбатида периферик нервларни шикастланишида демиелинизацияни бошқариб миелин қобиқнинг регенерация жараёнларига ёрдам беради. Шундай қилиб, ЦМФ ва УТФ таъсирининг бирлашиши миелин қобиғининг регенерацияси нерв қўзғалишини тўғри ўтказилиши ва мушак трофикасини тикланишига ёрдам беради.\nФармакокинетикаси. Нуклео Ц.М.Ф. Форте ўз таркибида физиологик маҳсулотлар сақлайди. Экзоген ва эндоген компонентларни миқдорий аниқлаш мураккаблиги сабабли классик фармакокинетик текширишларни ўтказиш имконияти йўқ. Шунингдек катта радиологик юклама сабабли радиоактив нишонланган маҳсулотни қўллаш ёрдамида тахлил ўтказиш имконияти йўқ.\nАсосий физик-кимёвий хусусиятлари: оқ рангли кукун.\nЛиофилланган кукунли 3 ампула ва эритувчили 3 ампула картон қутида.\nВиролекс ритма тайёрлаш учун кукун04.05.2018Кейингиси


Аҳолининг тинч ва фаровон турмуш кечиришини таъминлаш, жиноятчилик ҳамда бошқа ҳуқуқбузарликларга қарши курашиш, жамоат тартибини сақлаш, шунингдек, бошқа ҳаётий муҳим вазифаларни рўёбга чиқаришда ички ишлар органлари алоҳида ўрин эгаллайди. Бироқ шиддат билан ўзгариб бораётган давр соҳада ўз ечимини кутаётган кўплаб муаммо ва масалалар мавжудлигини кўрсатди. Бу халқимизнинг ҳақли эътироз ҳамда норозилигига сабаб бўлаётган эди.\nМамлакатимизни яқин беш йилда тараққий топтиришнинг Ҳаракатлар стратегиясини Халқ билан мулоқот ва инсон манфаатлари йилида амалга ошириш бўйича Давлат дастурида ички ишлар органларига қонун билан юклатилган вазифа ҳамда ваколатларнинг амалиётда самарали бажарилаётгани, фуқаролар ҳуқуқ ва эркинликлари, жамоат хавфсизлиги таъминланаётганини таҳлил қилиш, Ички ишлар вазирлиги ҳамда унинг ҳудудий органлари, шу жумладан, таянч пунктлари фаолиятини тубдан такомиллаштириш бўйича аниқ чора-тадбирлар белгилангани бу борадаги ишларни янада кучайтириш, халқимизнинг ички ишлар идораларига ишончини мустаҳкамлашда муҳим омил бўлди. Халқаро пресс-клубнинг кеча бўлиб ўтган навбатдаги мажлисида ушбу вазифалар ижроси, аҳолини ўйлантираётган масалалар юзасидан Ички ишлар вазирлиги мутасаддилари журналистлар билан очиқ мулоқот ўтказди.\nЎзбекистон Республикаси ички ишлар вазири, генерал-майор Абдусалом Азизовнинг маълум қилишича, Президентимизнинг “Ички ишлар органларининг фаолияти самарадорлигини тубдан ошириш, жамоат тартибини, фуқаролар ҳуқуқлари, эркинликлари ва қонуний манфаатларини ишончли ҳимоя қилишни таъминлашда уларнинг масъулиятини кучайтириш чора-тадбирлари тўғрисида”ги Фармони тизимда сифат жиҳатидан мутлақо янги босқични бошлаб берди. Мазкур Фармонда шу пайтгача айтилмаган, кўрсатилмаган камчиликлар 10 та йўналишда халққа очиқ-ойдин кўрсатиб берилди. Буларнинг барчаси ички ишлар органларининг келажакдаги фаолиятини яхшилаш, инсон манфаатларини ҳимоя қилиш, фуқаролар ҳақ-ҳуқуқларини қоғозда эмас, амалда таъминлаш вазифасини қўймоқда. Ушбу муаммолар, аввало, ички ишлар органларининг очиқ бўлмагани, халқ билан мулоқотда, айниқса, фуқаролар ариза ва мурожаатларини кўриб чиқишдаги сансалорлик ва эътиборсизлик ҳолатлари, тергов-суриштирув ишларини олиб боришда, айрим ҳолларда, қонунбузилишга йўл қўйилганида намоён бўлди. Ходимларнинг муомала маданияти, ҳуқуқий савияси пастлиги ҳам одамларнинг ҳақли равишда норозилигига сабаб бўлаётган эди. Фармон билан кўзда тутилган чора-тадбирлар эса ички ишлар органлари фаолиятини бутунлай ўзгартириб, жамиятда очиқлик ва ошкораликни кенгайтириш, ҳуқуқбузарликни барвақт профилактика қилиш, тизим ходимларининг масъулиятини ошириш, пировардида эса аҳолининг ҳуқуқ ва манфаатларини таъминлашга хизмат қилади.\nБарқарорлик ва тинчлик ороли\nИчки ишлар вазири тизим ходимлари жамият ҳаётида муҳим ўрин тутишини айтиб ўтди. Унинг қайд этишича, ички ишлар органлари ходимларининг саъй-ҳаракатлари туфайли чорак аср давомида юртимизда осойишталик, барқарорлик ҳукмрон. Бундай муҳит эса мамлакатимизнинг янада равнақ топишига хизмат қилаяпти. “Юксак суръатлар билан ривожланаётган юртимизни бежиз “Марказий Осиёнинг барқарорлик ва тинчлик ороли”, деб аташмайди”, деди вазир.\nПрезидентимизнинг тизимни ислоҳ қилиш бўйича қабул қилган Фармон ва қарорлари ички ишлар органлари хизматини халққа, аҳолига яқин қилишга қаратилган. Энг муҳими, уларда белгиланган вазифалар тизим учун “Халққа хизмат қилиш” деган ҳаётий ҳақиқатни асосий шиорга айлантиради.\nБугунги кунда дунёда кечаётган глобаллашув жараёни, айниқса, диний экстремизм, терроризм сингари турли таҳдидлар ҳар бир юртдошимизни ташвишга солмасдан қўймайди. Мулоқотда шу ҳақда сўз бориб, Ўзбекистон турли таҳдидлар, жумладан, -терроризм ва диний экстремизмга, умуман, ҳар қандай тажовузга қарши курашишда етарли кучга, салоҳиятга эга экани алоҳида таъкидланди.\nМулоқотда жиноятчиликка, ҳуқуқбузарликка қарши курашиш эмас, балки уларнинг олдини олишга эътиборни кучайтириш муҳим аҳамиятга эга экани кўрсатиб ўтилди. Бу масала Президентимизнинг яқинда қабул қилинган Фармон ва қарорида ҳам белгиланган. Тошкент шаҳар ИИББ Ҳуқуқбузарликларнинг олдини олиш бошқармаси бошлиғи -Дилшод Акрамовнинг билдиришича, бугун профилактика инспекторларининг ўзи хизмат қилаётган маҳалла ҳудудида туну кун фаолият юритиши, одамлар исталган пайтда мавжуд муаммолар юзасидан уларга мурожаат қилишлари учун имкониятлар яратилмоқда.\nАйни пайтда жамоатчилик билан ҳамкорлик ҳам диққат-эътибордаги масаладир. Зеро, давлатимиз раҳбари профилактика инспекторлари аҳолининг ташвишларидан хабардор эмаслиги профилактика ишларида жиддий камчиликларни юзага келтираётганини қайд этган эди. Бунга уларнинг аҳоли билан мунтазам учрашувлар ўтказмаётганлиги ва жамоатчилик билан ҳамкорлик қилмаётганлиги сабаб бўлаётгани танқид қилинганди. Бугунги кунда жойларда профилактика инспекторларининг аҳолига ҳисобот бериш тизими жорий этилди. Улар ўзларига бириктирилган хизмат ҳудудларида жиноятчилик, унинг юзага келиш омиллари ва уларни бартараф этиш бўйича фуқаролар йиғинларига ҳисобот беришаяпти.\nМалакали кадрлар — муваффақиятлар гарови\nҲар бир Қонун, Фармон ва қарор ижроси билан кучли. Соҳани ислоҳ этиш, ушбу йўналишда қабул қилинаётган норматив-ҳуқуқий ҳужжатларнинг ижросини сўзсиз таъминлашда ички ишлар органларининг кадрлар салоҳияти долзарб аҳамиятга эга. Ўз навбатида, А. Азизов аҳоли кутаётган жуда катта ўзгаришларни эски дунёқарашдаги кадрлар билан амалга ошириб бўлмаслигини таъкидлади. Шу нуқтаи назардан, фаолияти тубдан янгиланаётган хизматлар бошқармаларини ёш, ўз устида тинимсиз ишлайдиган, ахборот-коммуникация технологияларини чуқур тушунадиган, замонавий дунёқарашга эга кадрлар билан бойитишга урғу берилаяпти. “Энг муҳими, одамлар билан гаплашиб, уларнинг муаммоларини илғаб, ҳал қила оладиган кадрларга эътибор қаратаяпмиз”, деди вазир.\nҚолаверса, соҳада олиб борилаётган ислоҳотларнинг самарадорлигини таъминлашда халқаро ва хорижий тажриба атрофлича ўрганилаётгани, ички ишлар органлари чет давлатларда турли ўқув-семинар-тренингларда малака ошираётгани айтиб ўтилди.\nОчиқ мулоқотда вазирлик жорий йилнинг 1 майидан синов тариқасида ички ишлар ходимларининг ноқонуний хатти-ҳаракатлари устидан шикоятлар қабул қиладиган “Ишонч телефони”ни ишга туширгани маълум қилинди. Эндиликда фуқаролар 1102 рақами орқали шикоят ёки мурожаат қилишлари мумкин.\nАхборот технологиялари охири йўқ навбатларга барҳам беради...ми?\nВазирлик фаолиятидаги муҳим бир йўналиш, яъни паспорт тизими талабларини амалга ошириш, хорижга чиқиш, Ўзбекистон Республикасига келиш ва бўлиш қоидаларини бажариш устидан назоратни амалга ошириш кўпчиликни қизиқтираётган масалалардан бири экани савол-жавобларда яққол намоён бўлди. Бинобарин, Президентимизнинг юқорида қайд этилган Фармонида Хорижга чиқиш, келиш ва -фуқароликни расмийлаштириш бошқармасининг аҳоли кўп мурожаат қиладиган туман (шаҳар) бўлимларида иш ҳажмининг тўғри тақсимланмаганлиги сабабли ноқулайликлар ва сансалорликлар юзага келаётгани танқид остига олинган эди.\nИчки ишлар вазири Президентимизнинг виртуал қабулхонасига вазирлик фаолияти юзасидан тушаётган ариза ва мурожаатларнинг аксарият қисми Миграция ва -фуқароликни расмийлаштириш бош бошқармаси фаолиятига тааллуқли эканлигини қайд этди. Ушбу муаммоларни ҳал қилиш йўлида дастлабки қадамлар ташланаётгани билдирилди. Аввало, бу хизматда фаолият кўрсатувчи ходимлар сони кескин кўпайтирилади. Ўз навбатида, мазкур хизматда офицерларнинг фаолият юритиши йўлга қўйилади. Бу ўз-ўзидан олий маълумотли, юксак малакали ходимлар ишлашини таъминлайди. Қолаверса, ушбу хизматга замонавий технологияларни жорий этиш орқали қатор муаммоларни ҳал қилиш йўллари изланмоқда. Жумладан, Ўзбекистон Республикаси ҳудудида хорижга чиқиш визаси ва биометрик паспорт олиш учун электрон навбат тизими жорий этилади.\nОчиқ мулоқотда, шунингдек, юртдошларимизни ўйлантираётган қатор масалалар, вазирликнинг оммавий ахборот воситалари билан ҳамкорлигининг амалий жиҳатлари ҳақида ҳам батафсил сўз юритилди.\nМазкур рукндаги бошқа мақолалар: « Журналистика соҳасида «Олтин қалам» XII Миллий мукофоти учун халқаро танлов ғолиблари ва совриндорлари\tТаъсис конференциялари: Фидойилик, ташаббускорлик ва юрт равнақига дахлдорлик туйғуси »


Генерал сохта чиқиб қолди\n27 ноябр 2020, Тошкент вақти: 07:05\nЎзбекистонга жосуслик қилганликда айбланаëтган Табаров¸ айтилишича тожик генерали формасини кийиб юрган.\nТожикистонда ўзини хавфсизлик қўмитаси генерал-полковниги деб таништириб юрган Қурбонали Табаров қўлга олинди. Унга қўйилаëтган айблар орасида Ўзбекистон фойдасига жосуслик қилганлик ҳам бор.\nСўғд вилоят Ички ишлар бошқармаси матбуот маркази вакили Диловар Ализоданинг маълум қилишича, Қурбонали Табаровни қўлга олиш операцияси вилоят Миллий хавфсизлик бошқармаси ходимлари билан биргаликда амалга оширилган.\n- Вилоятда генерал-полковник пайдо бўлганлиги ҳақида овозалар юрарди. Боз устига, у минтақада бўлиб ўтган қатор сиёсий, маданий ва маърифий тантаналарда расмий вакил сифатида қатнашган. Лекин ҳеч ким генерал аслида қайси тизимдан эканлигини билмайди. Ниҳоят, 18 сентябр куни ўтказилган тергов-суриштирув амалиётлари натижасида Чкалов шаҳрида Қурбонали Табаров қўлга олинди. Қўлга олинган шахс ва унга доир тўлиқ маълумотлар вилоят хавфсизлик бошқармасидан олишингиз мумкин, деди Диловар Ализода.\nБиз Тожикистон Миллий давлат хавфсизлик қўмитаси Сўғд вилоят бошқармаси вакиллари билан боғландик. Исми ошкор этилмаслиги шарти билан гапирган бошқарма зобити тақдим этган ҳужжатларга кўра, Чкалов шаҳрида истиқомат қилган Қурбонали Табаров неча йиллардан буён қаллоблик, порахўрлик ва одамларни алдаш билан шуғулланган.\nҚурбонали Табаров уйи тинтув қилинганда, у ердан генерал-полковник кийими, шу мартабага тааллуқли ҳужжатлар топилган. Бироқ бу ҳужжатлар қалбаки бўлиб чиққан - Қурбонали Табаров ҳеч қачон куч ишлатар тизимларда хизмат қилмаган.\nШунингдек, қўлга олинган шахс уйидан Интерполнинг Марказий Осиё ва Евросиё бўйича минтақавий бўлими раҳбари эканлигини тасдиқловчи гувоҳнома ҳам топилган. Бироқ мазкур ҳужжат экспертизадан ўтказилгач, унинг ҳам қалбаки эканлиги аниқланган.\nМаълум бўлишича, миллати тожик бўлган Қурбонали Табаров оиласи билан узоқ йиллар давомида Ўзбекистонда истиқомат қилган ва Тожикистонга тез-тез келиб турган. Табаров Тожикистонда “куч ишлатар тизимлар вакиллари билан яқин алоқада бўлган ва улардан мамлакат хавфсизлигига доир маълумотлар йиғиб, қўшни давлат махсус тизимларига етказиб турган”, дейилади миллий хавфсизлик ҳужжатида.\nВилоят Миллий хавфсизлик бошқармаси зобитининг сўзларига кўра, Қурбонали Табаров уйидан Совет Иттифоқи Қаҳрамони юлдузи ва ҳужжати ҳам топилган. Мана шу ҳужжатлардан фойдаланиб, Қурбонали Табаров неча йиллар давомида тожик-ўзбек чегарасидан ноқонуний ўтиб юрган.\nАйни пайтда Қурбонали Табаров Тожикистон Жиноят кодексининг қаллоблик, порахўрлик ҳамда жосуслик билан шуғулланганликка оид моддаларида айбланмоқда.\nБироқ маҳаллий кузатувчилар фикрича, Қурбонали Табаровнинг оддий фирибгар экани ҳақиқатга яқинроқ. Маҳаллий таҳлилчи Валижон Баҳромов фикрича, жосус ҳеч қачон очиқдан-очиқ қалбаки генерал-полковник кийимида, Совет Иттифоқи Қаҳрамони юлдузини тақиб олиб юрмайди.\n- Назаримда Қурбонали Табаровни жосус деб эълон қилиш кулгили ҳолат. Бу тожик расмийларининг навбатдаги сиёсий ўйини, деб ҳисоблайман. Зеро, қалбаки генерал, қаҳрамон ёки раисларни кўп кўраяпмиз. Умуман, республика мустақилликка эришгандан кейин мамлакатда генераллар худди қўзиқориндек кўпайиб кетган. Уларнинг қайси бири аслу қайси бири қалбаки эканлигини ҳали вақт кўрсатади. Бу ерда фақат бир нарса - Қурбонали Табаровнинг узоқ йиллар давомида Ўзбекистонда яшаганлигини тожик миллий хавфсизлик хизмати вакиллари дастак қилиб олишган, дейди Валижон Баҳромов.\nТаҳлилчига кўра, ҳозирда республикада куч ишлатар тизим вакиллари билан гаплашиб, яхши пул эвазига наинки қалбаки, балки қонуний ҳужжатлар ҳам олиш мумкин. Вилоят ИИБ вакили Алижон Раҳимжоновнинг айтишича, айнан баъзи бир ички ишлар ходимларининг ўз мансабини суиистеъмол қилаётгани учун ҳам бугунги кунда кўплаб жиноятчиларга турли ҳужжатлар берилгани аниқланган.\n- Тожикистон паспорт бериш идоралари 2000 йилдан бошлаб жуда кўп шахсларга республика паспортини берганлар. Жумладан, Ўзбекистон исломий ҳаракати аъзоси Расул Охуновни ҳам Саиджон Акбаров, ҳам Мурод Рустамов дейишади, хуллас, унинг 10 га яқин паспорти бор. Биз текшириб чиққанимизда паспорт бўлимлари арзимаган пул эвазига бу одамларга ўзларича Тожикистон фуқаролигини бериб юборишган, деди Алижон Раҳимжонов.\nМаҳаллий таҳлилчиларга кўра, республикада давом этаётган жосус овлаш амалиёти бу икки қўшни давлат раҳбарлари ўртасида сақланиб қолаётган совуқ муносабат ҳосиласидир.\nЖорий йили вилоятда тўрт мансабдор шахс Ўзбекистон фойдасига жосусликда айбланиб, қўлга олинган эди. Сўнгги уч йил давомида Сўғд вилоятида ўндан ортиқ ўзбекистонлик ва олти нафар тожикистонлик Ўзбекистон фойдасига жосуслик қилганликда айбланиб, узоқ муддатларга озодликдан маҳрум этилдилар.


Европа Чемпионлар лигаси. Бугун Мадридда инглизча финал бўлади\nЕвропада мавсумнинг сўнгги ва ҳал қилувчи ўйини бўлиб ўтади. Бугун Европа Чемпионлар лигаси финалида иккита инглиз клуби ўзаро баҳсга киришади.\n2018/19 мавсумда Англия клублари еврокубокларда ўз устунликларини намойиш қилишди. “Челси” ва “Арсенал” жамоалари Европа Лигасида финалида ўйнаган бўлсалар, “Ливерпуль” ва “Тоттенхэм” ЕЧЛ ғолиблиги учун курашишади.\nМазкур босқичга қадар етиб келиш икки жамоа учун ҳам осон бўлмади. Турнир аввалига қарасак, бу икки клуб ҳам гуруҳ босқичидаёқ ўз юришини тўхтатиши мумкин эди.\n“Тақачилар” “Барселона”, “Интер” ва “ПСВ” каби кучли жамоалар билан бир гуруҳдан ўрин эгаллашди. Илк уч турда лондонликлар бор-йўғи бир очко тўплай олишди. Ҳал қилувчи ўйинларда “Тоттенхэм” “Уэмбли”да миланликлар ва голландларни мағлуб эта олди, бироқ бу ҳам иккинчи ўрин учун камлик қиларди... Сўнгги тур олдидан гуруҳда иккинчи ўринни эгаллаш учун инглиз клуби “Камп Ноу”да ғалабага эришиши керак эди, бироқ “Тоттенхэм” бу ўйинда дуранг қайд этди. Омадни қаранг-ки, параллел баҳсда “Интер” ўз уйида “ПСВ”ни мағлуб эта олмади.\n“Ливерпуль” эса “ПСЖ”, “Наполи” ва “Црвена Звезда” билан бир гуруҳдан жой олди. Юрген Клопп шогирдлари сафардаги барча ўйинларда мағлуб бўлишди ва сўнгги тур олдидан қийин аҳволда қолишди. Жамоа “Энфилд”да “Наполи”ни қабул қилди, меҳмонларни дуранг натижа ҳам қониқтирар эди. Бироқ мерсисайдлар минимал ҳисоб билан ғалабага эришиб плей-оффга йўл олишди.\nМазкур жамоалар иштирокидаги плей-офф ўйинларини кўпчилик ҳали узоқ йиллар мобайнида эслаб юрса керак.\n“Тоттенхэм” чорак финалда таркибдаги жиддий йўқотишларга қарамай “Манчестер Сити”ни таслим эта олди. Сўнгги дақиқаларда ўтказиб юборилган голнинг VAR орқали бекор қилинши, Пеп Гвардиоланинг эмоциялари – ҳар куни дуч келавермайдиган манзара. Ярим финалда эса “Аякс” супер камбэк эвазига доғда қолдирилди. Ўзаро ўйинларда тўртта таймнинг учтасида ўйинни назорат қилган амстердамликлар ҳал қилувчи бўлимни лондонликларга бой бериб қўйишди. Лукас Моура сўнгги сонияларда гол уриб, яна суперэмоцияларни тақдим этди.\n“Ливерпуль” ва “Барселона” ўртасидаги қарама-қаршилик ҳам футбол тарихини безайдиган учрашув бўлди. “Камп Ноу”да 0:3 ҳисобида ютқазган қизиллар “Энфилд”да мўжиза кўрсатишди. Дивок Оригининг сўнгги голи нафақат Каталонияни, балки, бутун дунёни шокка тушурди.\nХуллас мазкур беллашувда зерикиб қолмаслигимиз аниқ. Умид қиламизки, Мадридда бўлиб ўтадиган финал футбол тарихидаги яна бир классикага айланади.\n“Тоттенхэм” – “Ливерпуль”\n00:00, Мадрид, “Ванда Метрополитано”\nЭрнесто Вальверде: Месси ҳар доим ўзини кўрсатиши билардик\nВан Дейк ЕЧЛда ҳафта футболчиси номига сазовор бўлди\nОле-Гуннар Сульшер: Ҳозир "Барса"нинг даражаси "МЮ"дан баланд. Биз улардек ўйнашимиз керак\nТен Хаг “Тоттенхэм” билан ўйин ҳақида: “Аякс” ҳар доим аутсайдер ҳисобланади. Аммо...


Ўзбекистон Республикаси Миллий гвардияси ўқув марказлари тўғрисида НИЗОМ\n2754 Ўзбекистон Республикаси Миллий гвардияси 12/03/2019 27/03/2019 0\nМазкур Низом Ўзбекистон Республикасининг «Таълим тўғрисида»ги, «Кадрлар тайёрлаш миллий дастури тўғрисида»ги қонунлари ва Ўзбекистон Республикаси Президентининг 2019 йил 29 январдаги ПҚ-4140-сон қарорига мувофиқ ишлаб чиқилган бўлиб, Ўзбекистон Республикаси Миллий гвардияси ўқув марказларининг (кейинги ўринларда марказлар деб юритилади) мақоми ва фаолиятининг ташкилий асосларини белгилайди.\nМарказларда Ўзбекистон Республикаси Миллий гвардияси (кейинги ўринларда Миллий гвардия деб юритилади) ҳарбий хизматчи ва ходимларини, ички ишлар органларининг сафдорлар таркиби ҳамда вазирлик ва идораларнинг қўриқлаш (ҳарбийлаштирилган, қоровуллик) бўлинмалари ходимларини (кейинги ўринларда тингловчилар деб юритилади) бошланғич тайёрлаш, қайта тайёрлаш ва малакасини ошириш амалга оширилади.\nМарказлар махсус ўқув таълим муассасаси ҳисобланади ва ўз фаолиятини Ўзбекистон Республикасининг Конституцияси\nва қонунлари, Ўзбекистон Республикаси Олий Мажлиси палаталарининг қарорлари, Ўзбекистон Республикаси Президентининг фармон, қарор ва фармойишлари, Ўзбекистон Республикаси Вазирлар Маҳкамасининг қарор ва фармойишлари, Миллий гвардия қўмондонининг буйруқлари ва фармойишлари, шунингдек бошқа норматив-ҳуқуқий ҳужжатлар ҳамда мазкур низом ва ўзининг устави асосида амалга оширади.\nМарказлар ўқув-тарбиявий, методик ва бошқа фаолиятини Ўзбекистон Республикасининг амалдаги қонун ҳужжатларига мувофиқ амалга оширади.\nМарказлар муассиси: Миллий гвардия.\nМарказлар юридик шахс ҳисобланиб, Ўзбекистон Республикаси давлат герби тасвири туширилган ва ўз номи ёзилган муҳрга, тегишли банк муассасаларида шахсий ҳисоб варағига ва ҳисоб рақамларига ҳамда ўз фаолияти учун зарур бошқа белгилар ва реквизитларга эга бўлади.\nМарказларнинг жойлашган ҳудудлари: Фарғона шаҳари ва Даштобод шаҳарчаси.\nМарказларнинг тўлиқ номи:\nдавлат тилида − Ўзбекистон Республикаси Миллий гвардияси ўқув маркази;\nдавлат тилида (лотин тилида) – O‘zbekiston Respublikasi Milliy gvardiyasi o‘quv markazi;\nинглиз тилида − Training center of the National guard of the Republic of Uzbekistan;\nрус тилида − учебный центр Национальной гвардии Республики Узбекистан.\n2-боб. Марказларнинг мақсади, вазифалари ва функциялари\nМарказларнинг мақсади ўқув режа ва ўқув дастурларга мувофиқ тингловчиларни сифатли бошланғич тайёрлаш, қайта тайёрлаш\nва малакасини оширишни ташкил этишдан иборат.\nҚуйидагилар марказларнинг асосий вазифалари ҳисобланади:\nмарказларда таълим олаётган тингловчиларни миллий ғояга садоқат ва ватанпарварлик руҳида шаклланган, мустақил фикрлашга қодир маънавий бой ва ҳар томонлама касбий тайёргарлиги юқори бўлган етук кадр этиб тарбиялаш;\nМиллий гвардия ва ички ишлар органлари соҳавий хизматлари ҳамда вазирлик ва идораларнинг қўриқлаш (ҳарбийлаштирилган, қоровуллик) бўлинмалари учун малакали мутахассисларни тайёрлаш;\nтингловчиларни қайта тайёрлаш ва малакасини ошириш;\nўқув жараёнига ўқитишнинг замонавий шакл ва услубларини, педагогика ва ахборот коммуникация технологияларини кенг жорий этиш.\nЮклатилган вазифаларга мувофиқ марказлар қуйидаги функцияларни амалга оширади:\nа) марказларда таълим олаётган тингловчиларни миллий ғояга садоқат ва ватанпарварлик руҳида шаклланган, мустақил фикрлашга қодир маънавий бой ва ҳар томонлама касбий тайёргарлиги юқори бўлган ходимлар этиб тарбиялаш соҳасида:\nтингловчиларда ўз Ватанининг келажаги йўлида виждонан ва ҳалол меҳнат қилиш, миллий ва умуминсоний қадриятларни ҳурмат қилиш, халқ олдида масъулиятни ҳис қилган ҳолда вазифаларини бажариш кўникмаларини шакллантириш;\nмустақиллик ғоясига содиқ, фидойи, жамият ва давлат олдидаги бурчини чуқур ҳис қиладиган баркамол шахсни тарбиялаш;\nтаълим олаётган тингловчиларда фуқароларнинг конституциявий ҳуқуқларини ҳимоя қилиш, республикада жамоат тартиби\nва хавфсизлигини таъминлаш вазифаларини бажара олиш кўникмалари ва маҳоратини шакллантириш;\nтингловчиларнинг интеллектуал, маданий, маънавий ва маърифий камол топишига бўлган талаб-эҳтиёжларини рўёбга чиқариш ҳамда касбий юксалиши ва мукаммалликка эришиши учун шарт-шароитлар яратиш;\nб) Миллий гвардия ва ички ишлар органлари соҳавий хизматлари ҳамда вазирлик ва идораларнинг қўриқлаш (ҳарбийлаштирилган, қоровуллик) бўлинмалари учун малакали мутахассисларни тайёрлаш соҳасида:\nмамлакатда ўтказилаётган ислоҳотлар ва замонавий халқаро стандартларнинг юксак талабларига жавоб берадиган тегишли соҳавий хизмат йўналишлари бўйича ҳарбий хизматчи ва ходимларни бошланғич тайёрлашни ташкил қилиш;\nбелгиланган хизматлар бўйича ўқув режалари асосида ўқув дастурларининг ишлаб чиқилишини ташкиллаштириш;\nўқув жараёнини таълим беришнинг замонавий педагогик технологияларини қўллаган ҳолда умумэътироф этилган халқаро таълим стандартлари ва талабларига мувофиқ ишлаб чиқилган ҳамда тингловчиларда касбий фаолиятнинг тегишли соҳалари бўйича тизимли таҳлил қилиш қобилияти ва бошқариш кўникмаларини ривожлантиришга қаратилган таълим дастурлари асосида олиб бориш;\nмарказлар ўқитувчилар таркиби ўртасида соғлом рақобат муҳитини яратиш, ўқитувчиларда касбий малака даражасини ўстиришга бўлган эҳтиёжни доимий равишда шакллантириб бориш;\nўқитиладиган соҳавий хизматлар йўналишлари бўйича замон талабларига жавоб берадиган мутахассисларни тайёрлаш;\nтингловчиларнинг билимлари ва ўзлаштириши бўйича баҳолашнинг ҳолати, уларнинг билимларини баҳолашда қўлланиладиган назорат воситаларининг (тест, оғзаки, ёзма иш саволлари ва бошқалар) фан дастури мазмунини тўлиқ қамраб олишини таъминлаш;\nтингловчиларнинг маънавий-маърифий, хизмат ва жанговар ҳамда касбий тайёргарлик бўйича билимларини ва жисмоний тайёргарлик даражасини ошириш;\nв) тингловчиларни қайта тайёрлаш ва малакасини ошириш соҳасида:\nтингловчиларнинг самарали малакасини оширишни ва қайта тайёрлашни ташкиллаштириш;\nтингловчиларнинг касбий билимлари, кўникма ва маҳоратларини узлуксиз янгилаб бориш механизмларини жорий этиш;\nқайта тайёрлаш ва малака ошириш жараёнларининг фан ва ишлаб чиқариш билан интеграциясини таъминлаш;\nқайта тайёрлаш ва малака ошириш бўйича хорижий тажрибани\nва таълим муассасаларининг эътироф этилган ютуқларини жорий қилиш;\nўқув йиғинлари якунида қайта тайёрлаш ва малака оширишнинг тегишли йўналишлари бўйича якуний назорат ҳамда якуний имтиҳонлар ўтказилишини ташкиллаштириш;\nг) ўқув жараёнига ўқитишнинг замонавий шакл ва услубларини, педагогика ва ахборот коммуникация технологияларини кенг жорий этиш соҳасида:\nмарказларда барча ўқув ва илмий-методик ресурсларни бирлаштирувчи ягона ахборот-таълим маконини яратиш, улардан ўқитувчилар ва тингловчиларнинг унумли фойдаланишлари учун имконият ва қулайликлар яратиш;\nумумэътироф этилган ўқитишнинг замонавий шакл ва услублари, илғор педагогик, ахборот-коммуникация ва инновацион технологиялардан фойдаланиб тайёрланган ўқув режа ва дастурлар асосида ўқитишнинг илғор педагогик технологияларини қўллаган ҳолда ўқув жараёнини ташкил этиш;\nтингловчиларни ўқитиш ва тарбиялаш учун ўқув дастурларининг зарурий ҳажмини тайёрлашда Миллий гвардия ва ички ишлар органларининг илғор амалиётини ҳисобга олиб, ўқитишнинг замонавий усулларини, янги педагогик технологияларни, амалиётдаги янгилик\nва тажрибаларни ўқув жараёнида қўлланилишини таъминлаш;\nтаълим муассасалари билан яқин алоқалар ўрнатиш, ўқув жараёнига халқаро таълим стандартларига асосланган илғор педагогик технологияларни кенг жорий қилиш;\nзамонавий ўқитиш тизимини ўқув жараёнига татбиқ қилиш мақсадида, марказлар фаолиятининг асосий йўналишлари бўйича доимий равишда ўқув-методик базасини ривожлантириб бориш.\nМарказлар қонун ҳужжатларига мувофиқ бошқа функцияларни ҳам амалга ошириши мумкин.\n3-боб. Ўқув-тарбиявий ва методик ишлар\nМарказлар Миллий гвардия томонидан белгиланадиган тақсимотларга асосан тингловчиларни бошланғич тайёрлаш, қайта тайёрлаш ва малакасини оширишни амалга оширади.\nМарказлар ихтисослашган ўқув дастурларини қуйидаги муддатларда амалга оширилади:\nбошланғич тайёрлаш – 1 ойгача;\nқайта тайёрлаш – 3 ойгача;\nмалакасини ошириш − 1 ойгача.\nБошланғич тайёрлаш, қайта тайёрлаш ва малака оширишдан ўтган тингловчиларга белгиланган намуналардаги сертификатлар топширилади.\nМарказларда ўқув жараёни марказлар томонидан ишлаб чиқиладиган ва тасдиқланадиган ўқув режалари ҳамда ўқув дастурларига мувофиқ ташкил этилади.\nТингловчиларни тарбиялаш ва ўқитиш жараёнида аудитория\nва аудиториядан ташқари машғулотлар ўтказишнинг турли замонавий шакллари ва усулларидан фойдаланилади.\nМарказларда ўқув машғулотлари маъруза, семинар ва амалий машғулотлар шаклида ўтказилади.\nАудиторияларда ўтказиладиган барча машғулотларнинг давомийлиги 80 дақиқа (икки академик соат)ни ташкил этади. Ўқув машғулотлари орасида танаффус эълон қилинади.\nМарказларда тингловчилар ўртасида маънавий-маърифий\nва спорт тадбирлари ташкиллаштирилиб борилади.\n4-боб. Марказлар тингловчиларининг ҳуқуқ\nМарказлар бошлиғининг буйруғи билан белгиланган тартибда ўқишга қабул қилинган ҳарбий хизматчилар ва ходимлар марказ тингловчилари ҳисобланади.\nТингловчиларнинг Ўзбекистон Республикаси қонун ҳужжатларига мувофиқ марказларда таълим олаётган даври тегишли вазирлик ва идоралардаги хизматни ўташ даврига киради.\nМарказлар тингловчилари қуйидаги ҳуқуқларга эга:\nфан-техника, замонавий технологиялар ютуқларига мос келувчи билимлар олиш;\nмарказларнинг ахборот-ресурслари марказларида мавжуд бўлган китоблар, даврий нашрлар, электрон таълим воситаларидан белгиланган тартибда бепул фойдаланиш;\nаудиториялар, таълим жараёнига оид воситалар, спорт заллари\nва анжомларидан ўрнатилган тартибда бепул фойдаланиш;\nмарказларнинг жамоат ҳаётида, оммавий-маданий ва спорт тадбирларида иштирок этиш;\nтаълим жараёни самарадорлиги ва таълим сифатини ошириш юзасидан ўз таклиф-мулоҳазаларини белгиланган тартибда марказлар, ўқув бўлими ва цикл раҳбариятига билдириш;\nмарказлар миқёсида ўтказиладиган оммавий тадбирларда иштирок этиш. Миллий гвардия қўмондонлигининг алоҳида кўрсатмасидан ташқари, тингловчиларни ўқиш даври ҳисобидан таълим жараёни билан боғлиқ бўлмаган ишларга жалб этиш ман этилади;\nмарказларда қонуний равишда фаолият юритаётган кенгашларга аъзо бўлиш ва улар ишида қатнашиш;\nўқиш даврида санитария меъёрлари ва қоидаларига жавоб берадиган бепул ётоқхона билан таъминланиш;\nузрли сабабларга кўра ўқишдан четлаштирилган тингловчилар кейинги ўқув йиғинларида қайта ўқиш ҳуқуқига эга;\nўрнатилган тартибда раҳбариятнинг буйруқлари ва фармойишлари бўйича шикоят бериш.\nТингловчилар қонун ҳужжатларга мувофиқ бошқа ҳуқуқларга ҳам эга бўлиши мумкин.\nМарказлар тингловчиларининг мажбуриятлари:\nмарказларнинг ўқув режа ва ўқув дастурларида назарда тутилган билимларни эгаллаш;\nички тартиб қоидаларига ва мазкур низом талабларига риоя этиш;\nхизмат фаолиятида зарур ҳисобланган назарий билим ва амалий кўникмаларни шакллантириш, ўз қобилиятларини ривожлантириш, мустақил равишда билимларини ошириш ва барча турдаги ўқув топшириқларини белгиланган муддатларда бажариш;\nмаданий савиясини ошириш, соғлиғини мустаҳкамлаш, ўзини\nҳақ-ҳуқуқини ҳимоя қилиш, фавқулодда ҳолатларда жамоат хавфсизлигини ва тинчлик-осойишталикни таъминлаш;\nдавлат ва хизмат сирларини сақлаш;\nмарказларнинг мол-мулкларини эҳтиёт қилиш, тозалик ва тартибни сақлаш, кунлик наряддаги хизмат вазифаларини виждонан бажариш;\nмарказларда ўрнатилган кун тартибига риоя этиш;\nМарказлар тингловчилари қонун ҳужжатларига мувофиқ бошқа мажбуриятларга ҳам эга бўлиши мумкин.\nТингловчилар қуйидаги ҳолатларда марказлар бошлиқларининг буйруғи билан ўқишдан четлаштирилиши мумкин:\nфанларни мунтазам равишда ўзлаштирмаганлиги учун;\nтартиб-интизом қоидаларини қўпол равишда бузганлиги учун;\nўқув машғулотларига узрли сабабларсиз қатнашмаганлиги учун;\nҳарбий-тиббий комиссиянинг соғлиғи ҳолати бўйича чиқарилган хулосаси асосида.\nТингловчилар бошқа норматив-ҳуқуқий ва меъёрий ҳужжатлар талабларига мувофиқ ҳам ўқишдан четлаштирилиши мумкин.\nТингловчиларни ўқишдан четлаштириш учун асос бўлган ҳужжатлар, уларни ўқишга юборган вазирлик ва идораларга юборилади.\nБундан ташқари, ўқиш даврида тингловчиларга нисбатан қўлланилган интизомий жазо юзасидан Миллий гвардияга ахборот берилади ҳамда тўпланган ҳужжатлар унинг шахсий ҳужжатлар йиғма жилдида сақланиши учун хизмат жойларига юборилади.\n5-боб. Марказлар фаолиятини ташкил этиш\nМарказларга Миллий гвардия қўмондони томонидан қонун ҳужжатларида белгиланган тартибда лавозимга тайинланадиган\nва лавозимдан озод этиладиган бошлиқ раҳбарлик қилади.\nМарказ бошлиғи ўринбосарлари Миллий гвардия қўмондони томонидан қонун ҳужжатларида белгиланган тартибда лавозимга тайинланади ёки лавозимдан озод этилади.\nмарказ фаолиятига раҳбарлик қилади ва юклатилган вазифалар, функциялар ва мажбуриятларни лозим даражада бажарилиши учун шахсан жавобгар бўлади;\nўзининг ўринбосарлари ўртасида мажбуриятларни тақсимлайди, уларга юклатилган мажбуриятларнинг бажарилишини назорат қилади;\nўзининг ваколати доирасида марказнинг барча шахсий таркиби томонидан бажарилиши мажбурий бўлган буйруқ, фармойиш\nва кўрсатмалар чиқаради;\nмуассасанинг ташкилий-ҳуқуқий, ўқув-тарбия, маънавий-маърифий\nва молиявий-хўжалик фаолиятининг ташкил этилишига масъул ҳисобланади;\nЎзбекистон Республикаси қонун ҳужжатларига мувофиқ, марказ номидан иш кўради, унинг манфаатларини ифодалайди, қонун ҳужжатларида белгиланган тартибда муассасанинг мол-мулкини тасарруф этади\nва шартномалар тузади;\nЎзбекистон Республикаси қонунчилиги ва ушбу низомга мувофиқ, марказнинг ўқув жараёнига, методик, тарбиявий, молиявий-хўжалик\nва бошқа фаолиятига раҳбарлик қилади;\nЎзбекистон Республикасининг қонун ҳужжатларида белгиланган тартибда марказга ишчи ва хизматчи лавозимларга фуқароларни ишга\nва хизматга қабул қилади ҳамда бўшатади;\nмарказ таркибига кирувчи таркибий бўлинмаларнинг вазифаларини белгилайди ва улар ҳақидаги низомларни тасдиқлайди;\nўрнатилган тартибда сафдорлар ва бошлиқлар таркибини рағбатлантиради, шу жумладан ўз ваколати доирасида уларга нисбатан интизомий жазолар қўллайди;\nМиллий гвардия қўмондонлигига ўрнатилган тартибда марказ ходимларига унвонлар бериш, уларни рағбатлантириш, шу жумладан тақдирлаш, уларга нисбатан интизомий жазолар қўллаш ҳақида таклифлар киритади;\nмарказ ходимларини ўрнатилган тартибда хизмат сафарларига юборади;\nўз ваколатлари доирасида марказ ходимларига таътил беради;\nмарказга кадрларни танлаш, жой-жойига қўйиш, бошқа лавозимга ўтказиш ва касбий тайёрлаш, тарбиялаш, хизмат интизомига риоя этишни ҳамда махфийлик тартиби талабларига риоя қилиниши\nва ахборот хавфсизлигини таъминлайди;\nмарказ ходимларини қайта тайёрлаш ва малакасини оширишини ташкил этади;\nўрнатилган тартибда марказда сафарбарлик тайёргарлигини, шунингдек фуқаро муҳофазаси тадбирлари бажарилишини таъминлайди;\nмарказ фаолиятини бевосита ёки ўзининг ўринбосарлари орқали назорат қилади;\nмарказнинг штатлар сонини қайта тақсимлаш тўғрисида таклифлар киритади;\nмарказ ваколатига кирувчи бошқа ваколатларни амалга оширади.\nМарказлар ўқитувчилар таркиби ва ўқув бўлими ходимлари:\nўқув юкламалари ҳажмини, ўқув-тарбия ва услубий ишларни тасдиқланган шахсий иш режаси асосида бажаради;\nбелгиланган тартибда марказлар педагогик кенгаши таркибини сайлайди ва унга сайланади;\nмарказнинг фаолиятига тааллуқли масалаларни муҳокама қилишда иштирок этади;\nмарказнинг ахборот-ресурс марказлари, ўқув ва бошқа бўлинмаларнинг хизматларидан, шунингдек ижтимоий-маиший, тиббий\nва бошқа бўлимлар хизматидан хизмат даври мобайнида фойдаланади;\nўқитишнинг услуб ва воситаларини танлаш, ўқув жараёнининг юқори сифатини таъминловчи тадқиқот ишларини амалга оширади;\nмарказлар раҳбариятининг буйруқ ва фармойишлари юзасидан қонунчиликда белгиланган тартибда мурожаат қилади;\nбелгиланган тартибда хорижий ҳамкасбларнинг соҳага доир илмий\nва ўқув-услубий адабиётлари билан танишади ва улар билан фикр алмашади;\nназарий билимларини ва амалий тажрибасини, тадқиқот олиб бориш услубини, педагогик маҳоратини такомиллаштириб боради;\nтингловчиларнинг фан бўйича тўгарак ишларига раҳбарлик қилади;\nқонун ҳужжатлари талабларига ҳамда мазкур низом талабларига қатъий риоя қилади;\nўзининг хизмат вазифаларини виждонан бажариш ва ўқитувчилик шаънига доғ туширмасликка интилади;\nиш жараёнида мулоқот қиладиган ходимлар, тингловчилар\nва бошқа шахслар билан хушфеъл муносабатда бўлади;\nмарказ раҳбариятининг кўрсатмаларини, тасдиқланган режа асосида ўқув-услубий, маънавий-маърифий ишларни ўз вақтида бажаради;\nПедагогик кенгашда тасдиқланган мавзуларда иштирок этади;\nўз малакасини мунтазам равишда оширади;\nмеҳнатни муҳофаза қилиш ва хавфсизлик техникасига доир қоидаларга риоя қилади;\nмарказнинг мол-мулкини авайлайди, ундан оқилона фойдаланади;\nмарказнинг жамоатчилик ишларида қатнашади;\nпедагогик жараённинг самарадорлигини таъминлайди;\nтаълим олувчиларда юксак касбий тайёргарликни ва меҳнатга бўлган қобилиятни шакллантиради;\nчет тили ва ахборот технологиялари бўйича саводхонлигини ошириб боради;\nтингловчиларда мустақил фикрлаш, ташаббускорлик, ижодий қобилиятни шакллантиради;\n«Устоз-шогирд» анъаналарига риоя этиб, ўзига бириктирилган мураббийлик взводларида, маънавий-маърифий, тарбиявий ишларни амалга оширади;\nўзининг одоби, маданияти, маънавий савияси билан ўрнак бўлади;\nхизмат кийимини кийиб юриш қоидаларига ва кийиниш маданиятига риоя этади;\nреспубликада амалга оширилаётган ислоҳотлар ва жаҳонда рўй бераётган янгиликлардан хабардор бўлади;\nмарказда ташкил этиладиган маданий, маънавий ва маърифий тадбирларда фаол иштирок этади;\nўзи ўқитадиган фан дастурини мунтазам фан ва техника ютуқлари асосида бойитиб боради;\nўқув йиғини бошлангунга қадар ўзи ўқитадиган фанларнинг ўқув машғулотларини ўтказиш режаси, ўқитувчининг шахсий иш режаси\nва ўқув жараёнига тааллуқли бошқа ҳужжатларни ишлаб чиқади\nва муҳокамасида қатнашади;\nтингловчиларни билимини холисона ва ўз вақтида баҳоланишини таъминлайди;\nқонун ҳужжатларида белгиланган бошқа вазифаларни амалга оширади.\nМарказлар ўқитувчилар таркибини қонун ҳужжатларида назарда тутилган ҳолатлар ва касбий мажбуриятларидан ташқари бошқа ишга жалб қилиш тақиқланади.\nМарказларнинг маъмурий-хўжалик, муҳандислик, техник, ўқув-ёрдамчи ва бошқа хизмат ходимларининг ҳуқуқ ва мажбуриятлари марказларнинг ички тартиб-қоидалари ва лавозими бўйича хизмат вазифаларидан келиб чиқиб белгиланади.\n6-боб. Марказларнинг ҳуқуқлари, мажбуриятлари\nМарказлар зиммасига юклатилган вазифалар ва функцияларни бажариш учун қуйидаги ҳуқуқларга эга:\nМиллий гвардия бўлинмаларидан, бошқа давлат органлари\nва ташкилотларидан марказлар фаолиятини амалга ошириш учун зарур бўлган ахборотларни қонун ҳужжатларида белгиланган тартибда олиш;\nфавқулодда ҳолатларнинг олдини олиш ҳамда уларнинг сабабларини аниқлаш мақсадида яратилган зарурий маълумотлар базаларига эга бўлган ахборот тизимларидан техник ва махсус воситалари орқали фойдаланиш;\nдавлат органлари томонидан таъсис этилган оммавий ахборот воситаларининг имкониятларидан марказлар фаолияти билан боғлиқ бўлган тадбирларни ўтказишда фойдаланиш;\nмарказ фаолиятини такомиллаштиришга доир таклифларни ишлаб чиқиш;\nжамиятда ҳуқуқий онг ва ҳуқуқий маданиятни юксалтиришга доир ишларда иштирок этиш;\nМиллий гвардия бўлинмалари ва бошқа вазирлик ва идоралар билан ҳамкорликда илмий тадқиқотларни амалга ошириш;\nмарказларнинг моддий-техник таъминотини яхшилаш, ходимларнинг малакасини ошириш ва қайта тайёрлаш бўйича Миллий гвардияга таклифлар киритиш.\nМарказлар қонун ҳужжатларига мувофиқ бошқа ҳуқуқларга ҳам эга бўлиши мумкин.\nМарказлар қуйидаги мажбуриятларга эга:\nМарказларнинг таълим-тарбия жараёнини Миллий гвардия билан келишилган ҳолда ишлаб чиқиладиган ва ўрнатилган тартибда тасдиқланадиган ўқув режа ва дастурлар ҳамда бошқа тегишли норматив-ҳуқуқий ҳужжатлар талаблари асосида ташкил этиш;\nўқув йиғини давомийлигини Миллий гвардия томонидан ишлаб чиқилган Марказларда ўқув йиғинларини ташкил этиш бўйича тақсимотга асосан белгилаш ва ҳар бир фан бўйича тингловчиларнинг ўзлаштириш кўрсаткичларини тегишли қонун ҳужжатларида белгиланган баҳолаш тизими асосида аниқлаш;\nМиллий гвардия ва ички ишлар органлари учун юқори малакали мутахассисларни бошланғич тайёрлаш, қайта тайёрлаш ва малакасини ошириш;\nюқори турувчи давлат органлари ва Миллий гвардиянинг топшириқларини сифатли ва ўз вақтида бажариш;\nўзларида жамоатчилик асосда ташкил этиладиган кенгаш\nва комиссияларга фаолият кўрсатишлари учун зарур бўлган\nМарказлар қонун ҳужжатларига мувофиқ бошқа мажбуриятларга ҳам эга бўлиши мумкин.\nМарказлар зиммасига юклатилган вазифалар ва функцияларнинг самарали бажарилиши учун жавобгардир.\n7-боб. Марказларнинг молиялаштириш\nМарказларга мазкур низомда назарда тутилган фаолиятни амалга ошириш мақсадида, тезкор бошқариш ҳуқуқи билан қонун ҳужжатларда белгиланган тартибда бинолар, иншоотлар, мулкий мажмуалар, тегишли асбоб-ускуналар, шунингдек истеъмол, ижтимоий, маданий ва бошқа мақсадлар учун зарур бўлган мулклар бириктирилади.\nМарказ фаолиятини молиялаштириш қонун ҳужжатларида белгиланган тартибда қуйидаги манбалар ҳисобидан амалга оширилади:\nюридик ва жисмоний шахсларнинг ҳомийлик маблағлари;\nТаълим соҳасида, агар у марказларнинг асосий фаолиятига зарар етказмаса, пуллик хизмат кўрсатиши мумкин. Марказлар олиб бораётган фаолияти, унинг мазкур низомда ҳамда ўз уставида белгиланган вазифаларига мос келиши керак.\nМарказлар пуллик таълим ва бошқа хизматлар баҳосини белгилаш, олинган фойданинг солиқлардан ва қонунчиликда назарда тутилган бошқа мажбурий тўловлардан қолган қисмига мустақил эгалик қилиш ҳуқуқига эга.\nМарказларнинг пуллик таълим хизмати бюджет ҳисобига молиялаштирилувчи таълим фаолияти ўрнига ёки унинг доирасида амалга оширилиши мумкин эмас.\nМарказлар ўзига бириктирилган бино ва иншоотларни Ўзбекистон Республикасининг қонун ҳужжатларига мувофиқ белгиланган тартибда ижарага бериши ва ижара ҳақи сифатида олинган маблағларни ўрнатилган тартибда сарфлаши мумкин.\nТингловчиларнинг пул ва кийим-кечак таъминоти ўзлари хизмат қилаётган вазирлик ва давлат идоралари томонидан, пул таъминоти ўрнатилган тартибда марказлар жорий ҳисоб рақамига пул ўтказиш йўли билан амалга оширилади.\nТингловчиларнинг овқатланиш харажатлари ойлик пул таъминоти таркибидаги озиқ-овқат паёги ўрнига тўланадиган пул компенсация ҳамда хизмат сафари даврида озиқ-овқат харажатлари учун тўланадиган маблағ ҳисобидан амалга оширилади.\nМарказ қонун ҳужжатларида белгиланган тартибда тегишли молия органларида рўйхатдан ўтказилган тасдиқланган харажатлар сметаси асосида молиялаштирилади.\nМарказ ходимларининг иш ҳақи қонун ҳужжатларига мувофиқ белгиланади.\nМарказ муассис билан келишган ҳолда ўз молия-хўжалик фаолиятини режалаштиради, Ўзбекистон Республикаси қонун ҳужжатларига мувофиқ юридик ва жисмоний шахсларга кўрсатиладиган хизматлар учун ҳақ миқдорини мустақил белгилайди.\nМарказ белгиланган тартибда молия ва статистика ҳисоботи юритади, тезкор ва бухгалтерия ҳисобини амалга оширади.\nМарказнинг молиявий назорати Миллий гвардия Назорат тафтиш бошқармаси томонидан амалга оширилади.\nМарказларни қайта ташкил этилиш ва тугатиш қонун ҳужжатларига мувофиқ амалга оширилади.\nМазкур низом талабларининг бузилишида айбдор шахслар қонун ҳужжатларида белгиланган тартибда жавобгарликка тортилади.


22 октябр 2021, Тошкент вақти: 18:40\nВилоятларга сафар қилаётган президент Шавкат Мирзиёев сайловолди чиқишларида Ўзбекистон пахта саноатида мажбурий меҳнатга барҳам берилганини биринчи президентлиги даврида эришилган ютуқлардан бири сифатида бот-бот тилга олмоқда. 21 сентябрь куни қорақалпоғистонлик сайловчилар олдидаги чиқишида амалдаги президент “6 миллион “ихтиёрий-мажбурий” теримчини пахта даласидан чиқариб юборгани”дан кўнгли тўқлигини маълум қилди. У пахта ташвишидан қутулган Бош вазирни “бахтли одам” деб атади.\nАйни пайтда вилоятлардан Озодликка мурожаат қилаётган фермерлар Бош Вазирнинг қишлоқ хўжалиги учун масъул ўринбосари Шуҳрат Ғаниевнинг тинимсиз селекторларидан чарчаб кетганини гапирмоқда.\nОзодликка юборилган аудиоёзувлардан бирида Шуҳрат Ғаниев селектор йиғилишида туман ҳокимларидан кунлик режа талаб қилаётгани, Хоразм вилоят ҳокими Фарҳод Эрманов эса “маҳаллалардаги бекорчилар” ва “коммунал тўловларни тўламаганларни” пахта даласига олиб чиқишга мажбурлаётгани англашилади.\nФермер: Шуҳрат Ғаниев мажлисларидан чарчадик!\nПахта мавсуми бошланиши билан Ўзбекистоннинг пахтачиликка ихтисослаштирилган минтақаларида, ўтган йилларда бўлгани каби, теримни жадаллаштириш бўйича ҳокимларнинг селектор йиғилишлари авж олди. Селектор йиғилишлари Бош вазирнинг аграр ва озиқ-овқат соҳаларини ривожлантириш масалалари бўйича ўринбосари Шуҳрат Ғаниев ва вилоят ҳокимлари томонидан ўтказилмоқда.\n28 сентябрь кунги селектордан ёзиб олингани айтилган аудиони Озодликка тақдим этган фермерлардан бири "эскича давай-давай бошлангани"ни айтади.\n-“Ҳурматли Президентимиз Шавкат Мирзиёев йиғилишларда ҳокимлар энди пахта сиёсатига аралашмайди, деган гапни тез-тез таъкидламоқдалар. Лекин афсуски, бош вазир ўринбосари Шуҳрат Ғаниев ушбу топшириққа қарамай, туман ҳокимларидан кунлик режани бажаришни талаб қилмоқда ва айрим ҳолларда режани бажармаганларни ҳақоратламоқда. Ҳар куни соат 14:00 да селектор ўтказилади. Бу ҳам Президентимизнинг мажлисбозликни тўхтатиш топшириғига зид-ку,” , - деб ёзди фермер.\nАудиоёзувлардан бирида вазир муовинига тегишли экани айтилган овоз Қорақалпоғистоннинг Тўрткўл, Беруний, Эликқалъа, Амударё тумани ҳокимларини пахта режасини бажаришга ундаётган бўлса, бошқа ёзувда Навоий вилоятининг Навбаҳор, Қизилтепа, Ойбек, Самарқанднинг Хатирчи тумани, Андижон вилоятининг Хўжаобод, Шаҳрихон Қўрғонтепа тумани ҳокимларининг пахта терими бўйича паст натижалари учун танбеҳ бераётганини эшитиш мумкин.\n- Ойбек тумани - 100, Учтепа тумани - 1400, Навбаҳор тумани - 1000, Хатирчи тумани - 1500. Бу ёғига оби-ҳаво ҳам кечирмайди сизларни! 5700 бўлди. Бут бўлса яхши - бўлмаса яхши эмас... Хўжаобод тумани - 700 тонна, Шаҳрихон тумани - 1100, Қўрғонтепа - 1250 тонна. Сизларга ҳам оби-ҳаво билдираяптими?\n- Эрталаб билдирди! Ҳозир ҳаммаси хушёрликни оширди, қараяпти. Бажарамиз, Худо хоҳласа!\n- Ишончим йўқ, лекин... Беруний тумани - 1500 тонна. Беруний туман ҳокими борми? Беруний! Элликқалъа тумани - 1500 бўладими?\n- Ҳозир шунга олиб келяпмиз!\n- Амударё тумани. Султонбой (туман ҳокими С.Йўлдошев - таҳр.) мана 2200 тоннага чиқибди! Раҳмат!\nФарғона вилоят ҳокими лавозимида сўконғичлиги ва фуқароларга қўпол муомаласи билан ном чиқарган Шуҳрат Ғаниев ўтган йили Бош вазир ўринбосари - аграр ва озиқ-овқат комплекси раҳбари лавозимига тайинланган эди.\nШу йил апрелида Меҳнат вазирлиги Ғаниевнинг якшанба, дам олиш куни видеоселектор ўтказгани юзасидан расмий изоҳ беришга мажбур бўлган.\nФермерлар президентнинг "Пахтачилик соҳасида бозор тамойилларини кенг жорий этиш чора-тадбирлари тўғрисида" ги қарори билан 2020 йилдан пахтага давлат буюртмаси бекор қилинганини айтишади.\n“Бош вазир ўринбосари Ш.Ғаниев обед вақти селектор режалаштирди. Ахир биз тушлик қилмаймизми? Робот эмасмизку! Мен хусусий корхона - кластер раҳбариман, лекин вилоят хокимлигидан телефон қилиб, ҳар куни чақиришади. Безиб кетдик бу мажлислардан”, дейди бошқа фермер.\n"Бухорода прокуратура кластерларни назоратга олди"\nЎзбекистон ҳукумати ўтган йили мамлакатда “пахта қулдорлиги” тугатилганини эълон қилган эди. Ҳукумат расмийларининг баёноти Ўзбекистон пахта саноатида мажбурий меҳнатни мониторинг қилиб келаётган Халқаро маҳнат ташкилоти томонидан дастакланган.\nАммо кластерларга бирлаштирилган фермер-деҳқонлар ҳукумат амалдорларининг мустақил хўжалик субъектлари ҳисобланган фермер хўжаликлари ишига аралашиши давом этаётганидан шикоят қилишмоқда.\nБухоролик фермерлардан бирининг Озодликка айтишича, маҳаллий амалдорлар ўтган йилларда бўлгани каби, фермерларни прокуратура ва ИИБ билан қўрқитмоқда.\n-Бухоро вилоятида пахта терими бошланиши билан вилоят прокурори Маҳмуд Истамов фермерларни пахта топшириш ва кластерлар томонидан пахтани қабул қилиш жараёнига асоссиз, ўзбошимчалик билан аралашиб бошлади. Яъни прокуратура ва департамент ходимлари деб ўзларини таништирган ходимлар пахта қабул қилиш жараёнига аралашиб, ноқонуний назоратни амалга ошириб келмоқда. Ваҳоланки, фойда кўрадиган ҳам, зарар кўрадиган ҳам кластер, яъни тадбиркорлик субъекти бўлса, прокурорларнинг тепамизда туриб назорат қилиши қонунийми? Бу назорат тури коррупцияга олиб келмасмикан?, - дейди бухоролик фермерлар номидан мурожаат йўллаётганини айтган фермер.\nЮқорида тилга олинган ҳолатлар "WBМ Ромитекс" МЧЖ да ва бошқа қўшни кластерларда юз бераётгани айтилади.\nБухоро вилоят ҳокимлигида кластерчи фермерлар шикояти юзасидан Озодлик мурожаатига расмий хат билан чиқишни ва вазият ўрганилишини билдиришди.\n"Ҳоким ва солиқчилар пахтани тердириб, пулни ундириб қўйсин!"\nПрезидент Мирзиёев ўтган ҳафта Қорақалпоғистон ва Хоразмга сайловолди ташрифлари чоғида Хоразм вилояти фаоллари билан учрашув чоғида пахтачиликдан давлатга ва аҳолига даромад йўқлигини айтди.\n“Шунча йил бошимизни эгиб пахта экдик, лекин кўнгилдагидек даромад қилмадик. Бирор марта республика бўйича олинган даромадимиз 1 млрд долларга етмади. Ўртача 800-850 млн доллар бўларди. Ҳозир битта Андижон вилоятининг ўзи текстил маҳсулотларидан 700 млн долларлик экспорт қиляпти. Аввал биз пахтанинг ўзини сотган бўлсак, энди ҳатто четдан сотиб олишга, қайта ишлашга тайёрмиз. Хорижий давлатлар эса, келиб биздан пахта сўраб туришибди, - деди президент.\nОзодликка келиб тушган яна бир аудиоёзув айнан Хоразмдан. Аниқроғи, Хоразм вилоят ҳокими Фарҳод Эрмонов раҳбарлигида 26 сентябрь куни ўтказилгани айтилган селектор мажлисидан.\nУнда селектор олиб борувчиси пахта “тўғри ташкил этилмагани учун жойларда ишлар анча орқага кетиб қолаётгани” ҳақида гапиради. У пахта етиштирувчи туманларга 45 нафар одам жўнатилгани ва улар “вазиятни ўрганаётганини” айтади.\n-Улар жойларда нега ҳокимлар вазиятни ўрганмаётир, деган саволга жавоб излаяпти. Агарда қайсидир фермер раисдан қочадиган бўлса, ундай фермернинг кераги йўқ – уни кластерга қўшворамиз! Шу одамлар фермерларни йиғиб, ишга “мешать” қилаётганлик тўғрисида гапларни етказиш керак бўлади... Агар одам йўқ бўлса, район марказидаги маҳаллалардан қарздорлар кўп, бекор ўтирган ишчиларни ташкиллаштириб, жўнатиш керак бўлади. Эрталаб 8 да ҳудуд раҳбарлари келади ва терган пахтаси бўйича жавоб беради. Агарда график асоссиз бажарилмайдиган бўлса, одами йўқ жойларга ҳоким жавоб беради – одам топиб берсин! Шаҳар марказидаги одамларни олиб борсин, автобус ташкил қилиб берсин, - дейди мулозим.\nШундан сўнг у Қорақумда нима учун пахта терими ҳажми тушиб кетгани сабабларини суриштиради ва Худойназар деган амалдорни сўроққа тутади.\nХудойназар теримнинг пастлигини аҳоли сони камлиги билан тушунтиради. Селектор олиб борувчиси эса, вазиятдан чиқишнинг осон йўлини таклиф этади:\n-Ўшанинг учун, Хива ва Урганч ҳокимлари пули йўқ, коммунал тўловини тўлолмаётган одамларни олиб чиқинглар, керак бўлганда. Солиқ ва одамлар бўйича планни бажармаган солиқчи ва ҳокимни иккаласини ишдан бўшатавер. Марказда ўтирган одамларни - коммунал тўловларни тўламаганларини – пахтага жўнатвор. Солиқчиларингни ҳам пахтага жўнатвор: пахтани тердириб, пулни ундириб қўйсин.\nМулозим пахта масаласида буйруқ ва режани бажармаётган ҳудуд раҳбарларини ҳам ишдан олиш ҳақида таклиф беради.\nУ туман ҳокимлари ва кластер раҳбарларини бирма-бир савол-жавоб қилади ва пахта терими суръатларини ошириш учун ҳар бирига алоҳида вазифа юклайди.\nХоразм вилоят ҳокимлигидан селектор тафсилотлари ва пахта йиғим-теримидаги мажбурий меҳнат юзасидан изоҳ олишнинг имкони бўлмади.\nХоразм вилоят прокуратурасида Озодлик сўровига вазиятни ўрганиб чиқишни ваъда беришди.\n- Албатта ўрганамиз. Озодликнинг Телеграм каналида чоп этилдими? Демак, албатта ўрганиб чиқамиз ва расмий муносабат билдирамиз! - деди ўзини Шерзод деб таништирган Хоразм вилоят прокуратураси расмийси.\nАйни дамда Ўзбекистоннинг турли минтақаларидан пахта далаларига яна бюджет ташкилотлари ишчилари “мажбурий-ихтиёрий” равишда жалб этилаётгани ҳақида хабарлар келмоқда.\n22 сентябр куни Қорақалпоғистон Республикасига сайловолди ташвиқот учун келган президент Шавкат Мирзиёев “пахта даври ортда қолгани"ни айтганди.\n2017 йили Президент Мирзиёев Наманган вилоятига сафари пайтида зарар кўриб ишлаётган деҳқонларга пахта ва ғалла экиш ўрнига фойда берадиган экинларни экишни тавсия қилган эди.


Муса Ерниязовнинг ахволи огир, у сунъий нафас олиш аппаратига уланган – Дарё уз Янгиликлар\nГлавная / Жамият / Муса Ерниязовнинг ахволи огир, у сунъий нафас олиш аппаратига уланган\n5 days ago\tЖамият Comments Off on Муса Ерниязовнинг ахволи огир, у сунъий нафас олиш аппаратига уланган 15 Показы\nКоракалпогистон Жукорги Кенгеси раиси, сенатор Муса Ерниязовнинг ахволи огир деб бахоланмокда. Бу хакда 30 июль куни булиб утган матбуот анжуманида Согликни саклаш вазирлиги хузуридаги Коронавирусга карши кураш буйича штаб аъзоси Анвар Алимов маълум килди. Аввалрок, 18 июль куни Муса Ерниязовнинг коронавирусга чалингани тасдикланган эди (унинг бетоблиги хакидаги хабарлар июль ойи бошидаёк таркалган эди).\n«Мен куни кеча Коракалпогистондан келдим, Муса Ерниязов даволанаётган клиникада уч кун булдим. У хакикатан хам академик Вохидов номидаги Республика ихтисослаштирилган хирургия илмий-амалий тиббиёт марказининг Коракалпогистон филиали клиникасида даволанмокда. Респиратор муолажалар олмокда, упкани сунъий шамоллатиш тартибида даволанмокда. Унинг ахволи огир деб бахоланмокда, уни Туркия ё бошка бирор жойга олиб чикиш хакида гап йук. Унга караётган шифокорлар билан бугун хам гаплашдик, у хозир Коракалпогистонда даволанмокда», — деди Анвар Алимов.\nХабибулла Окиловнинг таъкидлашича, Муса Ерниязовда коронавирус инфекцияси тасдикланганидан бери у Республика ихтисослаштирилган хирургия илмий-амалий тиббиёт марказининг Коракалпогистон филиали клиникасида даволанмокда.\n«У ерда Тошкентдан икки шифокор ва махаллий, Нукусдаги шифокорлар ишлаяпти, мана, Анвар Валиевич бориб келдилар, утган сафар бирга бориб келгандик. Туркиялик шифокорлар гурухи келганида, германиялик мутахассислар билан мулокот булганида, биз Нукус билан видеоконференсалока ташкил этгандик. Ушанда Бухоро, Хоразмдаги бир катор беморлар билан бир каторда Нукусда даволанаётган Муса Ерниязовнинг ахволи буйича маслахатлашувлар булиб утган ва шунга асосан даволаш режасига тегишли тузатишлар киритилган эди», — дея кушимча килди Окилов.\nАввалрок Согликни саклаш вазирлиги матбуот котиби Фуркат Санаев «Дарё» суровига жавобан Муса Ерниязовнинг даволаниш учун Туркияга олиб кетилгани хакидаги хабарлар мутлако асоссиз эканини маълум килган эди.\n«Хеч бир бемор Туркияга кетгани йук. Туркиялик мутахассислар Узбекистондаги огир ахволдаги беморлар буйича онлайн консультация килиш учун ташриф буюрган. Ушбу беморлар каторида Муса Ерниязов ва Сурхондарё вилояти хокими Тура Боболовнинг холати буйича онлайн консультация булди, даволаш стандартларига тузатишлар киритилди», — дея маълум килганди ССВ матбуот котиби.\nУзбекистон Украинанинг Крим буйича резолюциясига карши овоз берди\nУзбекистон Президенти Хиндистонга келди\nВладимир Путин: Ислом Каримов менга «сен» деб мурожаат килар эди


"Амир Темур салтанати" китоби, Люсьен Керен\nИстория, Учебные и методические пособия, Биографии, Мемуары и эссе\nСоҳибқирон Амир Темур ва унинг жаҳон тарихида тутган ўрни ҳақида Францияда ўнлаб тарихий-бадиий ва илмий асарлар яратилган. Мазкур асар 1980 йилда Париждаги «Пайот» нашриёти томонидан нашр қилинган. Шундан сўнг яна бир неча бор қайта-қайта босилган бу роман Самарқанд тарихи билан бошланиб, Амир Темурнинг дунёга келишидан умрининг охиригача босиб ўтган ҳаёт йўлини қамраб олади. Унда соҳибқирон барпо этган салтанатнинг кейинги тақдири ҳамда Бобурнинг ҳаётига алоҳида боблар ажратилган. Буюк бобокалонимизнинг Европа қироллари билан ўрнатган муносабатлари ҳақидаги қимматли маълумотлар ҳам илова қилинган.


Беш ой газсиз қолган Ўшга газ қачон берилишини Миллер ҳам билмайди\n28 феврал 2021, Тошкент вақти: 02:49\n"Газпром" ширкати раҳбари Алексей Миллер Бишкекдан Ўшга газ қувири ётқизмоқчи.\nОктябрь ойидан бошлаб Қирғизистонга арзон баҳода газ берилишини айтган “Газпром” раҳбари Алексей Миллер беш ойдан бери Ўзбекистон таъминотдан узиб қўйган Ўшга газ қачон берилиши ҳақида жўяли бир гап айтмади.\nБишкекда 8 сентябрь куни президент Алмазбек Атамбаев билан учрашганидан сўнг матбуот анжумани ўтказган “Газпром” раҳбари Алексей Миллер Ўшни газ билан таъминлаш учун Бишкекдан жанубий вилоятларга 600 километрлик газ қувури қуриш режаси борлигини маълум қилди. Миллер бу газ қувури қурилиши қачон бошланиши ва бунинг учун қанча маблағ ажратилиши тўғрисида ҳеч қандай маълумот йўқ эканини билдирди.\n-Ҳозир “Газпром” “шимол-жануб” газ қувирини барпо этишнинг оптимал йўлларини аниқлашга ҳаракат қилаяпти. Айни пайтда икки йўналиш танлаб олинди. Ҳар бир йўналишга учтадан лойиҳа варианти таклиф қилинмоқда. Мазкур узоқ муддатли лойиҳа мамлакатни газ билан узлуксиз таъминлаш муаммосини ҳал этади.\nАлексей Миллернинг гапларидан келиб чиқиладиган бўлса, беш ойдан бери газсиз қолаётган Ўш шаҳрига газ таъминотини тиклаш масаласи ҳозиргача ҳал этилмагани аён бўлмоқда.\nЎзбекистон Ўшга газ беришни шу йилнинг 14 апрелида тўхтатган эди. Бунга 10 апрель куни “Қирғизгаз” “Газпром”га бир долларга сотилгани, бунинг ортидан Қирғизистонни газ билан таъминлаш ваколати тўлиғи билан Россия ихтиёрига берилгани сабаб қилиб кўрсатилмоқда.\nПрезидент Атамбаев “Газпром” билан бу борада шартномани имзолар экан, бундан буён Россия Қирғизистонни арзон ва узлуксиз тарзда газ билан таъминлашини, мамлакат Ўзбекистондан бўлган газ қарамлигидан қутилганини айтган эди. Бироқ президентнинг бу баёноти беш ойдан бери газсиз ўтирган ўшликларга “зангори олов” ўрнини боса олмаяпти.\nҚирғиз расмийлари Ўшни газ билан таъминлаш масаласида Ўзбекистон билан олиб борилаётган музокаралар натижасиз якунланаётганини айтиб келмоқда. 8 сентябрь куни ўтган матбуот анжуманида ҳам Алексей Миллер Тошкент билан газ музокаралари қандай бораётгани ҳақидаги саволларни жавобсиз қолдирди.\nПрезидент Алмазбек Атамбаев эса ўшликларни яна сабр-тоқатга ундаб, “Газпром” яқин кунларда Қирғизистонда газ қазиб олишни бошлаши тўғрисида баёнот берди.\n-Жорий йилнинг ноябридан бошлаб “Газпром” Жалолободдаги Майлисув ва Қўгарт конларидан газ қазиб олиш бўйича разведка ишларини бошлайди. Мазкур ҳудудда таҳминан 2,5 миллиард кубометр газ заҳираси бор,-деди Атамбаев Қирғизистон Мустақиллик куни муносабати билан 31 августда сўзлаган нутқида.\nАйни пайтда Қирғизистон парламенти вице спикери Бўдўш Мамирова яқин кунларда парламентда Ўшга газ бериш масаласи муҳокама қилинишини билдирди:\n-Миллер келиб кетгани билан муаммони ҳал этиш йўллари айтилмади. Аксинча, Миллер ҳар келиб кетганида президент Атамбаев “қўшнилар бизга атайлабдан газ бермаяпти, бизга мана шундай салбий муносабатда бўлаяпти” қабилидаги тушунарсиз гапларни айта бошлади. Шунинг учун ҳам бу йил Ўшга газ берилмай қолади, деган хавотир бор. Сентябрь ойининг ўрталарида ҳукуматни парламентга чақирамиз. Ҳукумат газ таъминоти масаласида жавоб беради, -деди Бўдўш Мамирова.\nҚирғизистон Ўзбекистондан ҳар йили 1 миллиард кубометрга яқин газ сотиб олар эди.


Самарқандда ҳайдовчилар одам талашиб, муштлашиб кетди — видео\nСамарқанд шаҳрида 22 январь куни Даҳбед ва Рудакий кўчалари кесишган чорраҳада автобус ва такси ҳайдовчилари ўртасида жанжал юзага келди. Бу ҳақда вилоят Ички ишлар бошқармаси матбуот хизмати хабар берди.\nКадр: YouTube / Самарқанд вилояти Ички ишлар бошқармаси\nМаълум бўлишича чорраҳа яқинида киракашлик фаолияти билан шуғилланувчи ушбу шахслар йўловчи талашиб, ўрталарида келиб чиққан келишмовчилик натижасида жанжал чиқариб, жамоат тартибини бузган.\nҲолат юзасидан Самарқанд шаҳри бўйича ИИО ФМБ 6-сонли ИИБ ходимлари томонидан терговга қадар суриштирув ҳаракатлари олиб борилиб, ушбу ҳуқуқбузарликни 1996 йилда туғилган К.О., 1996 йилда туғилган К.Х., 1979 йилда туғилган А.А., 1996 йилда туғилган Р.Т., 1984 йилда туғилган Б.З.лар содир этганлиги аниқланган.\nУшбу ҳуқуқбузарликни содир қилган барча шахсларга нисбатан Маъмурий жавобгарлик тўғрисидаги кодекснинг 183-моддасига асосан маъмурий баённома расмийлаштирилиб тўпланган ҳужжатлар қонуний қарор қабул қилиш учун Жиноят ишлари бўйича Самарқанд шаҳар судига юборилган.\nБундан ташқари, Самарқанд вилояти ИИБ ЙҲХБ ходимлари томонидан автобусга белгиланган меъёрдан ортиқ йўловчи миндириб ҳаракатланган ҳайдовчига нисбатан маъмурий тартибда чора кўрилиб, Транспорт бошқармаси ходимлари билан биргаликда профилактик суҳбатлар ўтказилган.\nАввалроқ Самарқандда йўл таъмири масаласида келишолмаган фуқаро қўшни йигитга ўроқ билан ҳужум қилгани ҳақида хабар берилганди. Шунингдек, Хоразмда «ГАИ» ва ҳайдовчи ўртасида келиб чиққан жанжал юзасидан маълумот берилган.


Оймонжон ҳам турмуш ўртоғи билан Қаршига келди ва муассаса котибиятида ҳужжатларни назорат қилувчи вазифасида иш бошлади. Кўп ўтмай, уни шаҳодатланган ходим сифатида хизматга қабул қилишди. Кичик сержант Оймонжон Полвонова тергов ҳибсхонаси назоратчиси лавозимида фаолият юрита бошлади.\nАлбатта, аёл киши учун ҳар қандай об-ҳаво шароитида минорада туриб, маҳкумларнинг хатти-ҳаракатини назорат қилиш анча қийин ва масъулиятли вазифа эди. Ана шу пайтда унга устозларининг маслаҳатлари наф берди. Хизматнинг машаққати кичик сержантни синовларда тоблади. Бир гал маҳкумларни минорада туриб кузатаркан, бирдан ҳушёр торди: сафда бораётганлардан бири кутилмаганда юзтубан ерга йиқилди-ю, типирчилай бошлади. Зудлик билан муассаса шифокорлари етиб келиб, унга тиббий ёрдам кўрсатишди. Ўзига келган маҳкум яна сафга қайтди. Аммо унинг хатти-ҳаракати Оймонжонда шубҳа уйғотди. Ёш назоратчи дарҳол муассасанинг тегишли хизмати билан боғланиб, маҳкумнинг ўнг қўл енги ичида нимадир борлиги ҳақида хабар берди. Тезда гумон қилинаётган маҳкум алоҳида хонага олиб кирилди ва тинтув қилинди. Ҳушёр назоратчи адашмаган эди: ўзини бетоб қилиб кўрсатган маҳкум йиқилган пайт ерда ётган темир парчасини енги ичига яширган экан.\nКичик сержант хизмат фаолияти давомида бу каби ноқонуний ҳаракатларни кўплаб фош қилган ва муассаса раҳбарияти томонидан муносиб рағбатлантирилган.\nКадрларга бўлган талабнинг етарли эмаслиги боис, катта лейтенант Қобул Полвонов ҳамда кичик сержант Оймонжон Полвоновани ИИВнинг Навоий вилоятидаги ҳарбий қисмлардан бирига хизматга юборишди. Улар бу ерда ўн йил самарали хизмат қилишди. Қўш қанот бўлиб хизмат қилаётган бу фидойи инсонларнинг фаолиятидан хабардор бўлган раҳбарият уларни Хоразм вилоятига юборишди.\nКапитан Қобул Полвонов вилоят ИИБ ҳуқуқбузарликларнинг олдини олиш хизматида, катта сержант Оймонжон Полвонова эса вақтинчалик сақлаш ҳибсхонасида фаолиятини давом эттирди. Етарли тажриба ва маҳоратга эга бўлган урганчлик бу фидойи инсонлар кўп йиллар ички ишлар органлари тизимида сидқидилдан хизмат қилишди ва иззат-ҳурмат билан нафақага чиқишди.\nАйни кунда саксондан ошган қаҳрамонимиз маҳалланинг тўю-маъракаларига бош-қош бўлиб, қўни-қўшнилар, ёш оилаларнинг бир-бирига меҳр-оқибатли бўлишида насиҳат ва маслаҳатларини бермоқда.\n– Эркак кишини оиланинг меъмори десак, асло хато бўлмайди, – дейди Оймонжон ая турмуш ўртоғининг суратига тикиларкан. – Чунки у зиммасидаги вазифа қанчалик масъулиятли бўлмасин, оилани мустаҳкам бунёд этишга, моддий-маънавий таъминлашга, у ерда қатъий тартиб-интизом ўрнатишга ҳаракат қилади. Ана шундай тарзда барпо этилган оила ҳаётнинг ҳар қандай синовига бардош бера олади. Марҳум умр йўлдошим ҳам ҳаётимизни, турмуш тарзимизни мустаҳкам ришталар билан боғлаб, меҳр-оқибатнинг бақувват устунлари устида бунёд этди. Эртани ўйлаб қилинган бу ҳаракатлар бесамар кетмади. Тўнғич фарзандимиз Жуманазар отаси изидан борди ва подполковник унвонида нафақага чиқди. Яна бир ўғлимиз, подполковник Бектурди Полвонов мамлакатимиздаги ҳарбий қисмлардан бирида хизмат қилмоқда. Кенжамиз Алишер эса ҳаётини спортга бағишлади: халқаро тоифадаги ҳакам, қизлар ҳам турли соҳаларда меҳнат қилмоқда.\nМамлакатимизда кексаларни эъзозлаш, уларга қулай турмуш шароитларини яратиб бериш борасида кўпгина хайрли ишлар амалга ошириляпти. Барча қулайликларга эга бўлган дам олиш оромгоҳларининг йилдан-йилга кўпаяётгани ва бу сиҳатгоҳларда тиббиёт хизмати ходимларининг доимий ғамхўрлиги Оймонжон ая каби юзлаб нуроний отахону онахонларни беҳад мамнун этмоқда. Кўрсатилаётган бундай ғамхўрлик, меҳр-мурувват уларга янада куч-қувват, руҳий тетиклик бағишлаб, жамиятимиз ривожига ўзининг муносиб ҳиссасини қўшишга ундамоқда.\nСуратда: истеъфодаги катта сержант Оймонжон Полвонова неваралари Фарҳод ва Комила билан.


Барчамизга маълумки, 1989 йил 21-октябрда ўзбек тилига Давлат тили мақоми берилди. Бу хақда Ўзбекистон Республикаси конституциясининг 4-моддасида ҳам “ Ўзбекистон Республикасининг Давлат тили ўзбек тилидир” деб ёзиб қўйилган.\n“Телекоммуникация ва персонални ривожлантириш маркази” филиалида ахборот хавфсизлигини таъминлаш масалалари бағишланган ўқув курси ташкил этилди\nАхборот хавфсизлигини таъминлаш маркази томонидан ахборот хавфсизлигини таъминлаш масалалари бағишланган ўқув курси ташкил этилди\nУшбу мавзуда Ахборот хавфсизлигини таъминлаш марказида давра суҳбати ташкил этилди\nЮрт равнақига муносиб ҳисса қўшиб, бугунги кунда кексалик гаштини сураётган отахону онахонларга ғамхўрлик қилиш, уларнинг ҳолидан хабар олиш халқимиз орасида юксак анъанага айланган\nМиллат маънавиятининг пойдевори\n21 октябрь – ўзбек тилига давлат мақоми берилганига 26 йил тўлганлиги муносабати билан Ахборот хавфсизлигини таъминлаш марказида давра суҳбати ташкил этилди\nЎзбекистон: кеча ва бугун\nАхборот хавфсизлигини таъминлаш марказида хайрия ҳашари ўтказилди\nАхборот хавфсизлигини таъминлаш марказида хайрия ҳашар уюштирилди. Маълумки, ҳар йили юртимизда Мустақиллик байрами арафасида умумхалқ ҳашари уюшқоқлик билан ташкил этиб келинади. Шу кунларда республикамизда Мустақиллигимизнинг 24 йиллик айёмига қизғин тайёргарлик кўрилмоқда.\nИш бошланди, аммо ҳаммаси ҳали олдинда!\nЯкунланган 2014 йил Ахборот хавфсизлигини таъминлаш маркази учун ҳам сермаҳсул ва тажрибалар йили бўлди. Аввало, марказ зиммасига юклатилган вазифалардан келиб чиққан ҳолда фаолият бошлаб, республикамиздаги қатор корхона ва ташкилотлар билан ҳамкорликда муҳим аҳамиятга эга лойиҳаларни амалга оширишда иштирок этди.\nИнтернет-маданият ахборотлардан онгли равишда фойдаланиш демакдир\nГлобаллашув жараёни тобора жадаллашгани сари турли ахборотлар билан бирга ўзига хос янги терминлар ҳам пайдо бўлмоқда. Хусусан, “Интернет-маданият” тушунчаси ҳам юртимизда янги терминлардан бири ҳисобланади.\nАхборот хавфсизлигини таъминлаш марказида ҳашар ва Наврўз\nЎзбекистон Республикаси Вазирлар Маҳкамасининг қарорига мувофиқ, Наврўз байрамини нишонлашга тайёргарлик кўриш мақсадида 2015 йилнинг 14-15 март кунлари мамлакатда умумхалқ хайрия ҳашари бўлиб ўтди.\nУруш даҳшати ҳақида ўйлаганда, бугунги тинч ва осуда ҳаёт, фаровонликка қандай оғир йўқотишлар ва машаққатлар эвазига эришилгани хаёлимиздан ўтади. Биз эришган мустақиллик ва осойишталикнинг аҳамиятини янада чуқурроқ англаймиз.\n7 май – Алоқачиларнинг касб байрами муносабати билан соҳа ривожига ўзининг муносиб ҳиссасини қўшиб келаётган Ўзбекистон Республикаси Ахборот технологиялари ва коммуникацияларини ривожлантириш вазирлиги тизимидаги раҳбар ходим ва мутахассисларининг бир гуруҳи идоравий мукофотлар билан тақдирландилар.\n2015 йил 8 май куни Ахборот хавфсизлигини таъминлаш марказида 9 май – Хотира ва қадрлаш куни муносабати билан “Жасорат, бурч, матонат” мавзусида байрам тадбири ўтказилди.\nТерроризмнинг ғайриинсоний қиёфаси\nАхборот хавфсизлигини таъминлаш марказида Ўзбекистон мусулмонлари идораси раиси ўринбосари, исломшунос олим Айдарбек Тулепов муаллифлигидаги “ИШИД фитнаси” номли китоб юзасидан давра суҳбати бўлиб ўтди


Ўзбекистонда қарздорлик учун табиий газни автоматик ўчириш вақтинча тўхтатилди – Kommers.uz\nИқтисодиёт\t19:34 | 25.1.22\nГаз билан боғлиқ муаммолар юзага келган тақдирда газ таъминоти ташкилотининг 104 рақамига қўнғироқ қилиш мумкин.\nЎзбекистонда истеъмолчиларга қулайлик яратиш мақсадида қарздорлик учун табиий табиий газни автоматик ўчириш вақтинча тўхтатилди. Бу ҳақда «Ҳудудгазтаъминот» матбуот хизмати хабар берди.\n«Ҳонадонингиздаги ҳисоблагич ўчирилган бўлса, аввало асосий кирувчи ва уй ичидаги барча газ жиҳозларни ўчиринг, сўнгра марказий кўк ENTER тугмасини уч марта босинг ва 6 дақиқа кутинг», дейилади хабарда.\nГаз билан боғлиқ муаммолар юзага келган тақдирда газ таъминоти ташкилотининг 104 рақамига қўнғироқ қилиш мумкинлиги қўшимча қилинган.


Архивы hikoya - Mulohaza.Uz\nСуббота , Июнь 24 2017\tБизга мақола ёзинг\nБош саҳифа / Tag Archives: hikoya\nTag Archives: hikoya\tОйсиз осмон\n3 недели\tҲикоялар\nЁЗНИНГ салқин оқшоми. ўир-ғир шабада эсмоқда. Жоннинг роҳати. Саратон иссиғидан мадори қуриган жонзод борки, ором олмоқда. Бугун Ҳиммат раис одатдагидан эрта уйғонди. Тушига раҳматли кампири Ойсара хола кирибди. “Туринг, чол кун чошгоҳга келди. Ётишингизни қаранг. Тўхтамиш қани?”, дермиш. Ҳали тонг отишига анча бор. Кўкда ой сузмоқда. Юлдузлар ҳам чарақлаб турибди. …\nХурсанд бўлиб бошлаган ишнинг натижаси яхши бўлади\nУни ёшлигидан жиддий бўлишга ўргатишганди. Натижада юзида табассум бўлган одамларни ёқтирмайдиган бўлиб ўсди. “Нима, сенга маймун ўйнатишяптими?” ўйларди хушчақчақ, мамнун юрган одамларни учратганда. Ишга кириш учун суҳбатдан ўтишга келганда, бино эшиги олдида дуч келган одамнинг табассуми диққатини тортди. Такаллуф кўрсатиб, эшикдан олдин киришга ундаган манзирати унинг шу ерда ишлашини билдирарди. …\nОнам қачон келадилар?\n4 недели\tҲикоялар\nҲаёт — қарама-қаршилик, адолат ва адоват, эзгулик ва шафқатсизлик, яхшилик ва ёмонлик замирида яралган. Инсон, биров-бировидан устунлик қилса, ўша томонга рақиб бўлиб, қарши томонни бўйсундириб боради. Бу галги суҳбат асносининг замирини бир неча йиллардан буён халқимиз давраларида эшитиб келардим. Лекин қачондир, барча соҳаларда инсон ўз иродасини ишга солиб, қарама-қаршиликларни енгиб …\nВолфганг Борхерт Немис адиби Шуни таъкидлаб ўтиш керакки, ўша пайтда ҳамма ўзи билан ўзи овора, киши ўзини олиб қочар ёки баъзи бир тушунмовчиликлар инсонларга ҳукмрон бўлиб турар эди. Уруш нафақат эркаклар, балки болалар ва аёлларни хароб қилди, инсонлар азоб-уқубат гирдобига тушиб қолиши билан бирга, урушдан кейинги вақтда ҳам кўпгина муаммолар …\nМария Люзи Кашнитз Осойишта уй дейсизми? Ҳа, бу ер беғалвагина уй. Лекин бу уй дўзахни ўзгинаси эди. Бунга кўп вақт бўлмади, албатта. Тепада ва пастда қўшнилар яшагандан кейин устига устак бола-чақалар дегандек, тасаввур қилаверинг энди. Қичқиришлар, вайсашлар, серзарда кинчкинтойларнинг оёқ товушлари, дусур-дусур чопишлари жонга теккан эди. Аввалиги биз бир усул …\nЭРНЕСТ ХЕМИНГУЭЙ Меҳмонхонада фақат икки нафар америкалик бор эди. Ўз хонасига одимлаётганида ҳеч ким уларни танимади. Бу меҳмонларнинг хонаси иккинчи қаватда, денгиз, боғ ва у ердаги ёдгорликка қаратилган эди. Боғда катта-катта палмалар ҳамда яшил рангга бўялган ўриндиқлар мавжуд. Ҳаво очиқ бўлган пайтда бу ерда рассомлар ижод билан машғул бўлишади. Рассомлар …\nЎғриси ҳам тўғриси ҳам ўзимизники ёхуд Ўгай бола\nКўча бошидаги чойхона таъмирланаётганидан буён маҳалламиздагиларнинг ороми бузилди. Кунда бир пиёла иссиқ чой устида гурунглашиб ўтирувчи отахонлар навбат билан бир-бирлариникида тўпланадиган бўлишди. Бугун бувамнинг гали экан, нонуштадан кейин қариялар турнақатор бўлиб кириб келишди. Ҳар замонда чойни янгилаб туришдек “ўта муҳим” вазифани менга ишониб топширишгани сабаб бир қизиқарли суҳбатга гувоҳ бўлдим. …\nЭринг-ку кечирар, аммо болаларинг-чи?..\n…Яқинда иш юзасидан бир ташкилотга борган эдим, анчадан буён кўришмаган ҳамкасбларимдан бирини учратиб қолдим. Ҳол-аҳвол сўрашдик. Кимнинг ёнига, нима учун келганимни билган опа: – Қўнғироқ қилиб келмабсиз-да, бошлиғимиз йўл-йўлакай айрим ишларни битказиб, кечроқ келаман, дегандилар. Кутиб қоладиган бўлдингиз, – деди. – Ҳечқиси йўқ, сиз билан мириқиб гурунглашаман. Менга айтадиган “дард”ларингиз …\nСиз учун энг даҳшатлиси бу нима?\nАҚШ аэропортларининг бирида бир журналист сўровнома ўтказмоқда. — СИЗ УЧУН ЭНГ ДАҲШАТЛИСИ БУ НИМА? Деб қўйилган саволга ҳамма турлича жавоб берарди. Кимдир: уруш деса яна кимлардир зино, қиёмат, касаллик деб жавоб беришар эди. Шу пайт аэропорт кутиш залига оқ яктакли мўйсафид кириб келди. Буни кўрган журналист унга саволни берди- — …\nЎғри. Детектив ҳикоя\nЭкспертлар гуруҳига тегишли “Газель” микроавтобуси ёнида машинани тўхтатдим. Эшикни очишим билан баҳорнинг тонгги намхуш шамоли ичкарига суқилиб, юзларимни силаб ўтди. Машинадан тушдим. Калит уланган мослама тугмачасини босгандим, қулф эшикни маҳкамлаганини миннат қилган мисол тарақлаган товуш чиқарди. Япалоқ папкамни қўлтиғимга қистириб, зангори бўёқ урилган темир дарвоза томонга одимладим. Дарвоза биқинига темир …\nPage 1 of 212\t»\tБизга мақола ёзинг\n13.05.2017\t10,755 Тунги клубларда «маҳорат» кўрсатаётган қизлар…\n10.05.2017\t8,717 Туғилган кунингиз санаси қандай хосиятга эга эканини биласизми?\n10.05.2017\t5,910 Жан-Клод Ван Дамм ислом дини ҳақида нима деганини биласизми?!\n11.05.2017\t5,811 Ўзбекистонда нега тинимсиз ер силкинмоқда? Ваҳима қилишга асос борми?\n12.05.2017\t4,064 Эшиклардан бирини танланг ва феъл-атворингиз ҳақида қанчалик тўғри маълумот беришини билиб олинг.\n7 часов\tЎшандан топиб бермасанглар, ўлиб қоламан…\n7 часов\tТошкентда метро эшиклари ёш қизнинг бошини қисиб қолди\n9 часов\t2050 йилга келиб Ўзбекистон аҳолиси қанча бўлишини биласизми?!\n10 часов\tДунё кўзин тиккан Ўзбекистон\n10 часов\tШерзод: Жуда ҳам яхши шиор.... sardor: Ayni haqiqat... NILUFAR: judayam to'gri ! shunaqa o'zicha evropalik bo'lib ketvotgan aktisalani hisobiga... Доктор: Жойингни жаннатдан ато этсин Жасурбек. Калбингда орзу умидларинг булгандир. Санг... Maryam: Ешларимизга нима буляпти. Суксурдек йигитаа. Жойинг Жаннатта булсин хамиша Жасур... тест


16:08 / 02.12.2018 2169 pdf Ўқиш режими + -\nИнсон ўз атрофида яхшилик билан ёмонлик кураш олиб бораётганига гувоҳ бўлиб яшайди. Кўпинча бу курашда ёмонлик ғолиб чиқади. Бир одам ўзининг қисқа умри давомида яхшиликнинг ёки ёмонликнинг оқибати нима бўлганини билиб олиши қийин. Инсон яхшилик ғолиб кела олмаганини ва ёмонликка яраша жазо берилмаганини кўриб, афсус чекади. Энг одил Зот бўлмиш Аллоҳ таоло эса бу дунёда бўлмаса ҳам, у дунёда барча яхшиликка мукофот ва ёмонликка жазо бериши муқаррар. Ҳар бир инсон қилган ишлари учун ҳисоб-китоб қилиниши муқаррар эканлиги ҳақида Қуръони каримнинг жуда кўп оятларида сўз юритилган. Қиёмат сурасида тасвирлаб айтиладики, ўша кунда кўзлар даҳшату ҳайратда қолади, Ой ўз ўрнидан жилади ва Қуёш иккови бир-бирига қўшилиб кетади. Бутун борлиқда тартиб деган нарса қолмайди. Шундай бир даҳшатли ҳолатда, қўрқинчда қолган инсон «Қаерга қочсам бўларкин, қаердан бошпана топсам экан», дея шошиб қолади. Албатта, Аллоҳдан бошқа қочадиган жой ва бошпана йўқ. Ана шу кунда ҳар бир инсон ўз қилган ишлари учун жавоб беради. У вақтда ҳеч қандай узр қабул қилинмайди. Ҳисоб-китобдан сўнг тақводор мўмин-мусулмон кишилар жаннатга киритиладилар ва у ерда моддий ва маънавий неъматлардан хоҳлаганларича баҳраманд бўладилар. Ёмон иш қилган кишилар эса дўзахга киритиладилар ва у ерда кучли оловда ёндирилиб, дахшатли азобларга дучор бўладилар.\nИслом душманлари таъна тошини отадиган масалалардан бири қазо ва қадар масаласидир. Уларнинг айтишича, бу масала мусулмонларнинг кучсиз бўлишига, илм, фан ва маданиятда ғарбликлардан ортда қолиб кетишларига асосий сабаб эмиш. Чунки қадарга ишониш уларнинг фикрича, барча куч ва қувватни бемажол қилиб, дангасалик ва ҳар нарсани ғойибдан кутишга олиб борар экан. Ҳолбуки, Пайғамбаримиз Муҳаммад алайҳиссаломдан иймоннинг асосларини сўрашганда, қазо ва қадарнинг яхшиси ҳам, ёмони ҳам Аллоҳдан эканлигига иймон келтириш шу асослардан бири эканлигини айтиб ўтганлар.\nБунинг маъноси: «Дунёдаги барча яхшилик ва ёмонлик маълум ўлчовга биноан, Аллоҳ хоҳлаган сабабларга кўра бўлади», деганидир. Албатта, Аллоҳ таоло барча нарсани Ўз иродаси билан яратган ва борлиқдаги барча нарсани Ўз илми билан билгандир.\nАгар «қадар» сўзини Қуръони Карим суралари бўйича яхшилаб ўргансак, бир нарсани махсус ўлчов билан ўлчаш ё тортиш, ёки маълум қоидага биноан муайян тарафга йўллаш маъноларини билдиради. Аллоҳ таоло Муъминун сурасида шундай марҳамат қилади:\nﭑ ﭒ ﭓ ﭔ ﭕ ﭖ ﭗ ﭘﭟ\n«Осмондан ўлчов ила сув тушириб, уни ерга жойлаштирдик (яъни муайян миқдорда)» (18-оят).\nРаъд сурасида эса:\n«Аллоҳ ҳар бир урғочининг ҳомиласини ҳамда бачадонлар нуқсон ёки зиёда қиладиган нарсаларни биладир. Ҳар бир нарса Унинг ҳузурида ўлчовлидир», дейилган (8-оят).\nШулардан кўринадики, Аллоҳ яратган барча нарсаларнинг ўзига хос одатлари, қонун-қоидалари ва тартибли ўлчовлари бор. Мисол учун: ҳомиладор бўлиш ёки бўлмаслик, бола-чақанинг кўп ёки оз бўлиши ва шунга ўхшашлар. Инсон ҳам шу борлиқнинг бир бўлаги бўлгани учун бу қонун-қоидалар унга ҳам тегишлидир.\nАллоҳ таоло Абаса сурасида шундай марҳамат қилади:\n«Уни қайси нарсадан яратди? Уни нутфадан яратди ва уни ўлчовли қилди» (18-19-оятлар).\nЗамон ҳақида ҳам Муззаммил сурасида Аллоҳ таоло шундай дейди:\n«Ва Аллоҳ кечаю кундузни Ўзи ўлчайдир» ( 20-оят).\nФурқон сурасида эса:\n«Ҳар бир нарсани ўлчов ила ўлчаб яратган Зотдир», дейилади (2-оят).\nШу нарсалардан кўриниб турибдики, Қуръони каримда қазою қадар масаласи мўмин-мусулмонларга борлиқнинг мустаҳкам низоми борлиги ва улар бардавом қонун-қоидалар бўлиб, турли сабабларга кўра жорий бўлиб туриши, Аллоҳ яратган нарсаларда камчилик ва кўр-кўрона иш олиб бориш йўқлигини билдириб туради. Шундай эътиқодда бўлган кишилар доимо борлиқдаги ўша низом ва қоидаларни ўрганишга ҳаракат қиладилар, уларнинг сабабини билишга интиладилар.\n18:05 / 02.12.2018 4470\n20:09 / 02.12.2018 1778\n2185 16:05 / 30 январь\n1572 11:15 / 22 январь\nИнсон ўз ҳаёти давомида турли рағбат ва шаҳватлар оқимига дучор бўлади. Бу нарсалар инсонни ўзгаларга зарар қилиб бўлса ҳам, фақат ўзи ҳақида ўйлашга ундайди. давоми...\n1038 17:03 / 11.10.2018\n1029 21:40 / 08 февраль\n415 21:00 / 07 август\n567 16:28 / 15 июль


ХАЁТ СЎҚМОҚЛАРИ — Фойдали мақолалар — Maslahatim.uz\n03/06/2017 Маъмурият 0 Комментариев ҳаёт, Ҳикоя\nҚичрама қиш, изғирин, биров кўчага чиқишга бетламайдиган аччиқ қиш эди ўша йили. Нимадир юмуш билан ташқарига чиққан дадам бўғиқ чақалоқ овозини эшитиб қоладилар-да, овоз келган томонга югурадилар. Не кўз билан кўрсинларки, яқинда қудуққа йиқилиб ўлган қўшни аёлнинг чақалоғи ерда, қор устида ётарди. Чақалоқни даст кўтариб, важоҳат билан қўшниникига югурадилар. Сабабини сўрасалар, ўгай она, чарчадим, ухлашга қўймади, керак бўлса, сизлар боқволақолинглар, дейди. Дада эса карахт, кўзлари бир нуқтага тикилганча миқ этмай тураверади.\nҲилола маҳаллада қўлма-қўл бўлиб, маҳалладаги эмизикли аёлларнинг барини эмиб, кўпгина меҳрибон оналар бағрида катта бўлди. 4-5 яшар бўлиб қолганидан кейин ўгай она Ҳилолага эга чиқди. У тинмай бола қарар, нимжонгина жуссаси билан, мол-ҳолга ем берарди. Ҳа, у бола бўлиб, бирон марта кўчада қувнаб, ўйнаб ўсмади. Доим қўрқиб, ҳадиксираб юрарди. Қўшни аёллар чўмилтириб, кийинтириб қўйишса, ношуд она жанжал кўтариб, бечора қизчани калтаклаб, тепкилаб урарди.\nҲилола менинг онажонимни ўзига онадай тутарди, онам ҳам уни жуда ардоқлардилар. Доим менга, сизларникига келсам ҳеч кетгим келмайди, қанийди, сизларникида туғилган бўлганимда, деб ўкинарди-да, орқасидан, ҳечқиси йўқ, асосийси, ўлиб қолмасинлар, мен чидолмайман, деб кўзларига ёш оларди. Мен у пайтларда Ҳилолани у қадар англамасдим…\nОнажонимнинг умрлари қисқа экан, етимлик таъмини татиш пешонамизга битилган экан. Тан оламан, мен ўшанда Ҳилолачалик куюниб йиғламаганман. Чунки бу дард ҳали менга бегона эди.\nМендан атиги бир ёшгина катта бўлган Ҳилола ўзини менга нисбатан меҳрибон онадай тутарди. Ўзининг сочлари тўзиб ётгани ҳолда менинг сочларимни тараб, ўриб қўярди. Мени шу қадар авайлардики, гоҳида аччиғим ҳам келарди.\nКунлар, ойлар, йиллар бир-бирини қувиб ўтгани сари айрилиқ вужудимда битмас яра ҳосил қилди. Шундай яраки, малҳам йўқ…\nДадам ҳам уйландилар. Қора булут озми-кўпми бизнинг ҳам бошимизда бор экан. Ана шундай оғир кунларимизда Ҳилола иккаламиз бир-биримизга, ҳали катта бўлайлик, эрга тегамиз. Кейин унинг айтганини ҳам, айтмаганини ҳам югуриб-югуриб қилиб, яхшилик қилаверамиз, қилаверамиз. Ана шунда биз ҳам керакли инсонга айланамиз, деб ўзимизни юпатардик.\nРоббимга беадад шукрлар бўлсинки, ниятларимиз рўёбга чиқди. Соғиниб, интилиб турадиган оила, бир этак фарзандлар насиб этди. Бахтли онлар ҳар доим нимагадир хотирамга ана шу кунларни етаклаб келади.\nҲилолани кўрмаганимга роппа роса ўн уч йил бўлибди. Юртимиздаги вазият туфайли кўришолмадик, ҳатто телефонлашолмаймиз. Дугонам интернетни ҳам билмайди, лекин у жойнамозда узоқ ўтиришни, йиғлаб дуо қилишни билади. Унинг дуоларида борлигимни ҳис қилиб яшайман…\nПарвардигор, бизларни абадий жаннатларингда бирга қил, бу ўткинчи дунёнинг соғинч деб аталган оғриқларига дош берадиган сабр-бардош ато қил!!!\n← Фарзандлар беш хил бўлади:\nИфтор пайти учун бешта тиббий тавсия! →


Одатдаги Android-смартфон биринчи марта бевосита сунъий йўлдошдан смс-хабар қабул қилди. Ушбу технология глобал сунъий йўлдош мобил тармоғини яратишга имкон беради.\nБу ҳақда Lynk стартапи маълум қилди.\nСтартапда таъкидланишича, глобал сунъий йўлдош мобил тармоғи сайёрамизнинг олис бурчакларида ҳам алоқа билан таъминлашга имкон беради.\nКомпанияда маълум қилинишича, синовлар Фолкленд оролларида ўтказилган. Синов вақтида Android-смартфон сунъий йўлдошдан “This is a test” (Бу синов) ёзувли хабар олган. Бироқ хабардаги илк учта ҳарф бироз “кесилган” бўлган.\nОдатдаги смартфон Lynk сунъий йўлдошини мобил алоқа станцияси деб қабул қилиши ва унга уланиши учун махсус дастур ишлаб чиқилган. Бу дастур сунъий йўлдошга ўрнатилади. Смартфон ердаги мобил тармоқлар таъсири доирасидан чиқиши биланоқ автоматик равишда коинот алоқасига ўтади.\nТаъкидланишича, Lynk сунъий йўлдошлари 25 кгга яқин оғирликка эга бўлиб, 500 км баландликдаги орбитада айланади. Компания бир йилдан кейин ушбу технология ёрдамида 4G тармоғини ёймоқчи. Бунинг учун орбитага яна бир неча юз сунъий йўлдош чиқариш зарур бўлади.


16:00 / 27.02.2019 2050 pdf Ўқиш режими + -\nБир куни қизим чуқур ўйга толган ҳолда менга Ислом дини ва унга тобелик даъвосидаги айрим кишилар ҳақида саволлар бера бошлади. Унинг саволлари, унинг тили билан айтганда, ҳар қандай янгиликка тўғон бўлиб оладиганлар, шунингдек, ўзини мусулмон деб билсада, аслида эса қалби Исломга нисбатан адоват билан тўлган, диндорликнинг барча кўринишларига салбий муносабатда бўлган, дин билан хурофотни айнан бир нарса деб баҳолайдиган (Аллоҳ сақласин!) ва бу нарсаларга ижоддан, ривожланишдан тўсадиган иллат деб қарайдиган кимсалар ҳақида эди. У эътиқод масалалари ва инсоннинг Аллоҳ таоло билан алоқаси ҳақида гапирган эди, унга қуйидагиларни айтдим:\nБир неча сонияга бўлса ҳам Аллоҳга муножот қилиш қалбимга ҳеч нарсага солиштириб бўлмайдиган, пул билан баҳоланмайдиган жўшқин қудрат, ажиб бир сокинлик бахш этади. Мен мусибат ва маломатларга кўмилганимда ҳам, оддий ҳаёт тарзимда ҳам мунож-от қилишга интиламан, бахтга эришишнинг қулай фурсати келганда бу бахтни қаро ерга кўмиш учун ваҳшийлик ҳужум қилганида ҳам шу томон юзланаман ва ҳар гал Роббимнинг мени ҳимоя қилиб, рози этиб, шафқат кўрсатиб, қайта-қайта фурсат берганини, ниҳоят, бахтсаодат топганимни биламан.\nЖойнамоз устида намоз ўқиб, сажда қилар эканман, биламанки, менинг ушбу ҳолимни кўриб турган Аллоҳ Унинг буйруғига қарши иш тутишни қасд қилган чоғимда ҳам мени билиб туради. У Зот менга қайта-қайта муҳлат бериб, офиятли ҳаётимни чўзиб беради. Мен эса бунинг ортида мағфират, кечирим ва фазлу карам борлигидан умид қилиб яшайман. Зотан, У Зотнинг фазлу марҳамати чегара билмасдир.\nҲаётда бахтсизликка учраган бир нечта кишиларнинг ҳаёт тарзини ўрганиб, шунга гувоҳ бўлдимки, уларнинг аксарияти диндорликни тарк этганлар, диндорлардан нафратланадиганлар, Аллоҳ сақласин, мулҳид бўлганлар эди. Кўпинча бунинг асосий сабаби – уларда ҳақни қабул қилиш ва шу билан шодланиш учун етарли сабру матонат, вазминликка эга қиладиган намунали ҳаёт тарзининг тамоман йўқлиги сабабли пайдо бўладиган руҳий эврилиш эканини кўрдим.\nҲа, сен ҳаётнинг инсон кесиб ўта олмайдиган, фақатгина мустаҳкам иймонга эга бўлсагина, раббоний қувватга суянсагина кесиб ўтиш мумкин бўлган иссиқ чўлида ўша ҳақ билан, Аллоҳнинг фазли билан шодланасан, қувончга тўласан. Бу шундай намунавий ҳаёт тарзики, унда бирорта ижтимоий, сиёсий ёки исломий фаолият курашлари, ҳатто оилавийшахсий қийинчиликлар сабабидан ҳам ҳеч қандай тундлик, салбий андоза сурати бўй кўрсатмайди.\n«Албатта, сизларни бир оз хавф ва очлик билан, мол-мулкка, жонга, меваларга нуқсон етказиш билан синаймиз. Ва сабрли-ларга хушхабар бер» (Бақара сураси, 155-оят).\nДин ақлни улуғлайди, унинг қувватини асрабавайлайди. Динда биз ошкор этиш, сўзлаш ёки муноқаша қилишдан қўрқадиган ҳеч нарса йўқ. Фақат айрим одамларнинг тор тушунчалари, шошқалоқликлари кишиларга бунинг аксини тасвирлаб қўймоқда.\nШуни яхши билишимиз керакки, агар биз ўз хатоларимизни Исломга юклар эканмиз, ўзимизни унинг раҳматидан маҳрум қиламиз ва одамларни ҳам, бутун оламни ҳам унинг йўлидан ва ҳидоятидан маҳрум қилиб қўямиз. Иймон ва раҳмат йўлини тўсишга хизмат қилган бўламиз. Ҳакиму Алим Зот Ўзининг муқаддас Китобида шундай марҳамат қилади:\n13:30 / 27.02.2019 1705\n14:00 / 27.02.2019 711\n1115 15:00 / 19.02.2019\n.Бир бокира қиз Набий соллаллоҳу алайҳи васалламнинг ҳузурларига келиб, отаси уни ёқтирмаса ҳам эрга берганини зикр қилди. Шунда Набий соллаллоҳу алайҳи васаллам давоми...\n913 15:00 / 27 май\n717 12:35 / 08.10.2019\nМаймуна бинти Ҳорис онамизнинг ва у кишининг опасингилларининг иймонлари бақувват эканига Пайғамбар соллаллоҳу алайҳи васалламнинг ўзлари гувоҳлик давоми...\n1045 11:06 / 11 март\n137 18:00 / 01 июль\n587 18:00 / 26 июнь\n38567 11:58 / 10.10.2018\n49325 11:56 / 10.10.2018\n1751 09:35 / 18 апрель


21:41 / 10.04.2016\n«Лестер» жамоаси бош мураббийи Клаудио Раньери «Сандерленд»га қарши ўйиндан (2:0) кейин интервью берди.\n«Биз бу ўйин осон кечмаслигини яхши билардик. Ахир «Сандерленд» лигада қолиш учун кураш олиб бормоқда. Мен яна 3 очко олганимиздан хурсандман. «Лестер» мустаҳкам ҳимояга асосланган ўзига хос ўйинини намойиш этди. Албатта, рақиб ўйин давомидаги ҳаракатлари орқали дурангга лойиқ эди. Лекин бизда ҳам ўйинни тезроқ ҳал қилиш учун 3 ёки 4та вазият бўлганди.\nВардининг гол уриши муҳим эди. Ўтган ўйинларда Жейми шерикларини тўп билан таъминлаб бераётганди, аммо у бизнинг тўпураримиз, у мавсум голеадори бўлиши керак. Шунинг учун Варди яна гол уриши керак эди ва бундан кейинги ўйинларда ҳам гол уришда давом этиши керак. Мен унинг шахсий натижаси яхшиланганидан хурсандман.\nМухлислар орзу қилишда давом этиши мумкин, аммо футболчилар хаёлларга берилмасдан, диққатни бир жойга жамлаган ҳолда ишлашда давом этиши керак. Ҳозир «Лестер»ни ўта қийин кечиши аниқ бўлган уйдаги 2та ўйин кутиб турибди («Вест Ҳэм» ва «Суонси» - таҳририят). Кун тартибидаги мақсадимиз – Чемпионлар лигаси йўлланмасини таъминлаш. Ҳали «Лестер» ҳеч қандай муваффақиятни нақ қилгани йўқ.\nБиз хотиржамлик кўрсатишда давом этишимиз, кучли ва ўзимизга ишонган ҳолда йўлимизни давом эттиришимиз керак. Мен ўз ичимдаги ҳиссиётларим учун ишламоқдаман, бу ҳиссиётларни сизга тушунтириб беришим қийин.\nБугун жамоам бир қатор хатоларга йўл қўйди, барча эътиборни шундай хатоларни такрорламасликка қаратишимиз керак», – дейди италиялик мураббий.\n«Лестер» сафарда «Сандерленд»ни енгиш орқали ўз тарихида илк марта кетма-кет 5 ўйинда ғалаба қилди.\nЭндиликда жамоа ҳисобидаги очколар сони 72та ва "тулкилар" энг яқин таъқибчиси «Тоттенҳэм»ни 10 очкога ортда қолдирмоқда. «Лестер» кейинги 5та ўйинда дастлабки 3тасида ғалаба қозонса, кейинги турларда қандай натижалар қайд этилишидан қатъи назар мавсум чемпионига айланади.